Pošto je prošlo 15 minuta od vremena kad treba da počnemo. Zbog nedostatka kvoruma, odlažem početak sednice za sat vremena. Izvinite, treba da utvrdimo kvorum. Poštovane dame i gospodo narodni poslanici, mislim da ćemo moći da nastavimo rad Trećeg vanrednog zasedanja Narodne skupštine Republike Srbije u 2009. godini, jer, na osnovu službene evidencije o prisutnosti narodnih poslanika, konstatujem da sednici prisustvuje 100 narodnih poslanika. Da bismo utvrdili broj narodnih poslanika prisutnih u sali, molim vas da ubacite svoje identifikacione kartice u poslaničke jedinice. Konstatujem da je, primenom elektronskog sistema za glasanje, utvrđeno da je u sali prisutno 87 narodnih poslanika, odnosno više od jedne trećine narodnih poslanika, i da postoje uslovi za rad Narodne skupštine. Obaveštavam vas da su sprečeni da sednici prisustvuju sledeći narodni poslanici: dr Nikola Krpić, Riza Halimi, Laslo Varga, Nikola Novaković i Sava Čojčić. Prelazimo na 2. tačku dnevnog reda – PREDLOG ODLUKE O RAZREŠENjU I IMENOVANjU ČLANOVA I ZAMENIKA ČLANOVA REPUBLIČKE IZBORNE KOMISIJE Primili ste Predlog odluke o razrešenju i imenovanju članova i zamenika članova RIK-a koji je podnela narodni poslanik Nada Kolundžija. Primili ste amandman koji je na Predlog odluke podneo narodni poslanik Zoran Ostojić. Podsećam vas da, prema članu 160. stav 3, a shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe, i to na sledeći način: Poslanička grupa Za evropsku Srbiju – jedan sat, 33 minuta i 36 sekundi; Poslanička grupa SRS – jedan sat, osam minuta i 24 sekunde; Poslanička grupa G17 Plus – 28 minuta i 48 sekundi; Poslanička grupa DSS - Vojislav Koštunica – 25 minuta i 12 sekundi; Poslanička grupa "Napred, Srbijo" – 25 minuta i 12 sekundi; Poslanička grupa SPS - JS – 18 minuta; Poslanička grupa LDP – 14 minuta i 24 sekundi; Poslanička grupa Nova Srbija – 10 minuta i 48 sekundi; Poslanička grupa manjina – osam minuta i 24 sekunde i Poslanička grupa PUPS – šest minuta. Molim poslaničke grupe, ukoliko to već niste učinili, da podnesete prijave za reč, s redosledom narodnih poslanika. Saglasno članu 160. stav 2. Poslovnika Narodne skupštine, otvaram jedinstven pretres o Predlogu odluke. Pošto je juče, u mom odsustvu, održan sastanak sa šefovima poslaničkih grupa, na kome je zaključeno da Skupština neće početi rad ako ne bude direktnog prenosa, htela bih da vas obavestim da je taj zaključak, u pisanoj formi, dostavljen RTS-u. Dozvolite da vam pročitam: "Poštovani gospodine Tijaniću, obaveštavamo vas da je danas održan sastanak šefova poslaničkih grupa u Narodnoj skupštini Republike Srbije, a povodom zvaničnog obaveštenja RTS da će u četvrtak, 29. januara 2009. godine, direktan prenos zasedanja biti obezbeđen od 13.00 časova, odnosno u zavisnosti od završetka prenosa sportskog takmičenja – Otvoreno tenisko prvenstvo Australije. Na sastanku je jednoglasno zaključeno da Narodna skupština Republike Srbije svoj radni dan u četvrtak, 29. januara 2009. godine, počinje u 10.00 časova, te da se od RTS zatraži da obezbedi direktan prenos zasedanja. Molim Vas da, u skladu sa zaključkom šefova poslaničkih grupa Narodne skupštine Republike Srbije, iznađete mogućnost kako bi bio obezbeđen direktan prenos prepodnevnog rada Narodne skupštine. S poštovanjem". Gospodin Odalović je to napisao. Moram vas obavestiti da do sada nismo dobili odgovor, a prenosa, očigledno, nema, pa određujem pauzu. Svi šefovi poslaničkih grupa su bili decidni u stavu da neće raditi. To je bilo u mom odsustvu, samo prenosim stav koji ste vi sami izneli. Predlažem sledeće, da šefovi poslaničkih grupa dođu na sastanak kod mene. U međuvremenu će, verovatno, stići odgovor RTS-a, pa ćemo nastaviti rad u 11 časova, ako bude bilo prenosa. Molim vas, gospodo narodni poslanici, vrlo je verovatno da do 13 časova nećemo imati direktni prenos. Nastavićemo radom u 13 časova. Molim šefove poslaničkih grupa da dođu u 11 časova kod mene. [[Posle pauze, u 13.10]] Gospodo poslanici, nastavljamo rad. Htela bih da vas obavestim, a šefovi poslaničkih grupa će i u pismenoj formi biti obavešteni, da sam zakazala sednicu šefova poslaničkih grupa i direktora RTS-a za ponedeljak, u 10 časova. Molim šefove poslaničkih grupa da prisustvuju toj sednici, da se dogovorimo oko prenosa, odloženih prenosa i svega što formalno nije regulisano, a što može biti stvar dogovora i kompromisa. Da li predlagač, narodni poslanik Nada Kolundžija želi reč? (Ne) Da li predsednici, odnosno predstavnici poslaničkih grupa žele reč? (Ne) Primili ste Predlog odluke o razrešenju i imenovanju članova i zamenika članova RIK-a, koji je podnela narodni poslanik Nada Kolundžija. Primili ste amandman koji je na predlog odluke podneo narodni poslanik Zoran Ostojić. Podsećam vas da, prema članu 160. stav 3, a shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika, članova poslaničkih grupa, o čemu sam vas obavestila. Gospođa Radeta, po Poslovniku.
Osnov javljanja je član 226. Poslovnika Narodne skupštine. Pretpostavljam da ste svi čuli i videli, u svim medijima, jednu alarmantnu vest vezanu za mleko za bebe "Aptamil 1". Radi se o tome da je u Srbiju, iz nepoznatog pravca, bar smo tako obavešteni, od nepoznatog naručioca, stigla određena količina mleka za bebe, koje je prošlo sve inspekcije, prodaje se legalno, sve dok roditelji nisu primetili da se u tom mleku nalaze, moguće, i otrovne čestice, naime, neke crne granule, koje ne mogu da se rastvore. Uglavnom, danas su se u medijima oglašavali i iz Ministarstva zdravlja, međutim, sve je ostalo na tome – ispitaće, videće, preporučuju roditeljima da sami vode računa, da hitno idu u apoteku da kupe neko drugo mleko, zdravo. Ovo nije prvi put, dame i gospodo, sećate se afere sa AD kapima. Očigledno je da EU Srbiju smatra deponijom svog otpada i sve ono što ne može da se proda u zemljama EU, to neko u Srbiji, izgleda, jedva dočeka, i to se u Srbiji prodaje. Pitanje se postavlja – prvo, da li je to otrovno, šta je zapravo u pitanju, koliko je dece već konzumiralo to mleko? Ne može da se čeka da se Ministarstvo namesti, da oni nam daju, opet kroz medije, neki izveštaj. Shodno članu 226, tražimo da u toku današnjeg dana dobijemo informaciju od ministra zdravlja Tomice Milosavljevića o tome šta su preduzeli i da nas obaveste ko je uvezao to mleko, da li je mleko otrovno, da li je samo bakteriološki neispravno, kolika količina tog mleka je prodata i ko je odgovoran za to što se u Srbiji desio još jedan skandal?
Narodni poslanik Dobrislav Prelić, po Poslovniku.
Dame i gospodo narodni poslanici, povodom ovoga što je gospođa Vjerica Radeta iznela, javljam se na osnovu člana 226. i tražim odgovor od ministra poljoprivrede. Naime, o čemu se radi. Kao što sam već par puta izneo ovde, za govornicom, dolazim iz sredine gde se 40% stanovništva bavi i živi isključivo od poljoprivrede. Rekao sam da se unazad pet-šest godina taj procenat drastično povećao, da to sada iznosi negde oko 70% građanstva u opštini Odžaci koje se bavi i živi isključivo od poljoprivrede. Ovo što ću vam sada reći nije problem samo opštine iz koje dolazim, već problem koji je evidentan u celoj Srbiji. Naime, svakodnevno naši poljoprivredni proizvođači masovno uništavaju stočni fond. Tu, pre svega, mislim na neke krave muzare i na priplodne junice, a svi vrlo dobro znamo da je potrebno dve i po godine bi jedan poljoprivrednik odgajio jednu kvalitetnu junicu. Dotle se daleko ide da ljudi prodaju steone krave na klanici. Čak je u Industriju mesa "Matijević" u Novom Sadu doveden veterinar koji prilikom otkupa pregleda krave da li su steone. Molim vas da zamenik predsednika Odbora za poljoprivredu, gospodin Siniša Stamenković, hitno pozove ministra, da se zakaže Odbor za poljoprivredu, da pokušamo na sve moguće načine da zaštitimo našeg poljoprivrednika i da sprečimo pokolj stoke. Zbog čega se sve to dešava? Zbog toga što je "Imlek", firma koja otkupljuje mleko, na sve moguće načine oborila cenu mleka i poslednja isplata je bila toliko mizerna da je litra mleka plaćena 16 dinara, verovali ili ne. Za ekstra klasu mleka, koja je bila plaćana 34 dinara, poslednja rata koja je isplaćena našim poljoprivrednicima, i to, normalno, sa zakašnjenjem, isplaćena je po ceni od 18 dinara. Gospođa Radeta vam je rekla da je uvezeno mleko u prahu. Bojim se da je to tek početak svega onoga što čeka poljoprivredu u narednom periodu, da je to početak loše primene, pre svega, na poljoprivredu, jednostranog trgovinskog sporazuma i da ćemo to tek osetiti u narednom periodu. Zato vas molim da zamenik predsednika Odbora za poljoprivreduhitno pozove ministra i sazove sastanak. Zahvaljujem vam.
Gospođica Nataša Jovanović ima reč. Izvolite. Obaveštavam vas da su se, saglasno članu 93. stav 4. Poslovnika Narodne skupštine, do otvaranja pretresa, prijavili za reč u pisanom obliku, s redosledom narodnih poslanika, poslanici Poslaničke grupe SRS-a i gospođica je prva među njima. Izvolite.
Gospođo predsedniče, dame i gospodo narodni poslanici, 11. maja 2008. godine, zbog raspada koalicije i zbog činjenice da DS sa DSS-om nije mogao da nađe rešenje o pitanju naše južen pokrajine, Kosova i Metohije, nakon proglašenja tzv. nezavisnosti kvazišiptarske države, došlo je do raspisivanja vanrednih parlamentarnih izbora, u kojima su građani obmanuti od strane grupacije koju predvodi Boris Tadić i lista ZES, što se reflektuje tek sedam-osam meseci posle održanih izbora, u svim segmentima našeg života. Sada je svima jasno, građanima Srbije koji su glasali za listu Borisa Tadića, za DS i koaliciju okupljenu oko njih, da su prevareni. Najpre, zbog činjenice da nema ništa od besplatnih akcija, čime su zastrašivali birače pred prethodni izborni ciklus, a najpre zbog pregovora i potpisivanja Sporazuma o stabilizaciji i pridruživanju, protiv koga je bila SRS, zbog člana 135. i zbog priznavanja u Sporazumu nezavisnosti naše južne pokrajine, koji se od 1. januara jednostrano primenjuje. To su eksperti iz oblasti ekonomije, i iz SRS-a, elaborisali u pisanim člancima, u svojim autorskim radovima, u najnovijem broju "Velike Srbije", koji je jedan od najtraženijih brojeva, s obzirom na to da ova tajkunska stranka, koja je produkt, kasnije, urušavanja volje građana, očemu ću da govorim, i likovi na naslovnoj strani našeg časopisa "Velika Srbija", čiji je osnivač i izdavač prof. dr Vojislav Šešelj, jasno govore u prilog tome, kao i članci istaknutih ekonomista prof. dr Sretena Sokića, mr. Dejana Mirovića i drugih, da mi sada osećamo ne posledice svetske finansijske krize, nego vladavine DS-a i grupacije oko njega. Zbog čega? Zato što smo vas upozoravali i pre ovih izbora, koji su četvrti po redu od petooktobarskih tzv. promena, da će biti u Srbiji sve gore i gore i da je u pitanju dan ili godina. Mi smoprojektovali da će se to desiti kada je Zoran Đinđić govorio da će Srbija ući u EU 2007. godine, da će otprilike to biti vreme kada će sve da se sruši kao kula od karata i da nema ništa od toga, da ćemo ući u dužničko ropstvo, a da će ovaj plastični novac, kreditne kartice i zaduženje građana kod banaka, koje ovde posluju pod povoljnim uslovima i koje nam skupo prodaju evro, dovesti do toga da se danas, u zastrašujućem, vrtoglavom rastu kursa evra, svaki građanin Srbije oseća zabrinuto i zaprepašćeno, a svaki Kragujevčanin – zbog toga što na te ljude koji su ostali bez posla nimalo optimistički ne deluje, čak se nastavlja obmana i dalje, koju je jutros, u jednoj emisiji, ponovio Veroljub Stevanović, kako ćemo mi da proizvedemo pet puta više "punta" nego prošle godine, kako je to sada drugi automobil, u stvari, to je jedan isti. "Zastava 10" je, u stvari, taj "punto". Inače, nismo ga proizvodili ni u toj meri, ni u toj količini koja je predstavljena za prošlu godinu, jer to su automobili koji su stizali iz italijanskog ''Fiata'', koji su samo, kako to u ''Zastavi'' kažu, dekonzervisani i lepljena je etiketa "zastava 10". Dakle, pod obmanom ''Fiata'', SSP-a i zastrašivanjem birača listom koja se zvala "SRS - dr Vojislav Šešelj", osvojili ste vlast u Srbiji i onda ste krenuli u obračun sa srpskim radikalima. Bilo je jasno, već posle izručivanja srpskog heroja i junaka Radovana Karadžića, da vi nećete tako lako moći da se obračunate sa srpskim radikalima. Već je bilo jasno da ćemo oštro da se suprotstavimo svakom pokušaju, novom pokušaju ubistva dr Vojislava Šešelja u Haškom kazamatu i onda ste pribegli tome da pravite puč u SRS-u. To su ovi naslikani tajkuni, lepi su, što kažu Šumadinci – ko upisani. Sve ih je lepo majka rodila i ovde su lepo svi nacrtani, ili naslikani. Vidim, neki su bili toliko oduševljeni da su juče ljubili naslovnu stranu "Velike Srbije". Bolje bi im bilo da su ranijih godina ljubili naslovnu stranu "Velike Srbije", jer ih je ta "Velika Srbija" i ideologija naše stranke dovela dotle da postanu ljudi, gospoda, i da se kao takvi predstavljaju u društvu i okruženju. Sada smo došli do onoga što se zove dalje urušavanje izborne volje građana. Danas se oštro suprotstavljam, kao poslanik SRS-a, izabrana sa liste SRS - dr Vojislav Šešelj, i da vas podsetim, građani Srbije, glasali ste, kada ste se opredeljivali za SRS, ovo je izveštaj RIK,za listu koja je imala taj naziv i pod brojem 1 – kandidat dr Vojislav Šešelj, kako je i stajalo na glasačkom listiću. Osvojili smo 1.219.436 glasova, odnosno 78 poslaničkih mandata. Moram da napravim još jednu digresiju. Posle svih izbornih procesa, a naročito od izbora 2003. godine, odnosno konstituisanja Vlade 2004. godine, taj reper za učestvovanje, ne samo u RIK-u, kroz reciprocitet zastupljenosti stranaka u Parlamentu, počeo je da se primenjuje i kod stalnog saziva biračkih odbora u gradovima i opštinama u Srbiji. Jednostavno, smatrali smo, a i članovi RIK-a koje je predložila SRS su insistirali na tome da se to preslika na biračke odbore u stalnom sazivu, pa tako SRS, na osnovu broja mandata iz prošlog saziva u Skupštini grada Kragujevca, odnosno na 156 biračkih mesta ima 467 članova biračkog odbora u stalnom sazivu. Tako je manje-više u svim gradovima u Srbiji. Da je to tačno i da je jedini princip za zastupljenost stranaka u RIK-u i u članstvu u biračkim odborima u stalnom sazivu bilo to koliko je koja lista, odnosno stranka osvojila na izborima, govori i taj podatak, pa onda kolege iz manjinskih stranaka, SVM-a i grupe oko njih, pa kolege okupljene oko grupacije koju predvodi Nenad Čanak, zbog nepostojanja njihove stranačke infrastrukture, a primenjen je rezultat izbora njihovih stranaka na izborima, nisu, recimo, u šumadijskim mestima, na jugu Srbije, u centralnoj Srbiji, mogli da daju članove u biračkim odborima u stalnom sazivu, što je bilo njihovo izuzetno pravo, već su ustupali ta mesta drugim političkim strankama sa kojima sarađuju, najčešće LDP-u, koju predvodi gospodin Čedomir Jovanović. Prema tome, jasno je bilo da se princip zastupljenosti u Republičkoj izbornoj komisiji rukovodio isključivo time koliko je koja stranka osvojila na izborima. Međutim, mi danas imamo jedan ne čudan, nego fantomski predlog vladajuće koalicije i gospođa Kolundžija, koja nije želela da obrazloži ovo, ne znam ni kako bi, jer opet bi neko od nas morao da izađe da joj pokaže ove utvrđene rezultate RIK-a, pa koliko je koja stranka osvojila glasova, pa opet da ponovimo da Šešeljevi radikali imaju 78 mandata u Skupštini, bi onda morala, suočena s tim, da nam objasni, možda se kasnije vrati, odakle neka imena i odakle neki predlozi na ovoj listi koja je neprihvatljiva. Mi smo, gospođo Đukić-Dejanović, vi ste to videli, kao i svi poslanici, danas, 29. januara, zapravo, jutros u 9.55 časova, pred početak ove sednice, tj. šef naše poslaničke grupe, gospodin Dragan Todorović je podneo zahtev za izmenu u ovom predmetu, jer građanin, ili građanka, kako voli to gospođa Čomić da kaže, Marina Đukanović nikako ne može da bude predlog, pošto iza tog predloga ne stoji nijedna stranka koja je osvojila glasove birača na izborima. Sanader ako je predložio, može u hrvatskom Saboru, a ovde ne može, pošto neki hoće da izvrše sanaderizaciju Srbije. Što se tiče ovog građanina, Dejana Đurđevića, on, takođe, nikako ne može da bude regularan predlog na osnovu ovih demokratskih postulata o kojima sam govorila, dajući neke druge primere, kao što ni izvesna Smiljana Stojiljković, građanin Srbije, koja verovatno ima biračko pravo, ne može da bude u RIK-u, zato što iza te građanke ne stoji nijedna politička stranka koja je izašla na izbore 11. maja 2008. godine. Rukovodeći se time da smo odgovorna politička stranka i da su najveći doprinos, ne omalovažavajući rad drugih, ali kroz konstruktivne predloge, kroz utvrđivanje svake sitnice i greške na biračkim mestima, davali srpski radikali u toku proteklih osam godina, a i ranije, predložili smo da gospođa Gordana Stojičić, Predrag Lepetić i naš nekadašnji kolega, ugledni pančevački advokat Božidar Koprivica budu članovi RIK-a. Jedino ako prihvatite ovaj predlog SRS-a, gospođo Đukić-Dejanović, znaćemo da u Narodnoj skupštini Republike Srbije tajkuni nemaju članove RIK-a. Nemojte da nas terate da sledeći broj "Velike Srbije" bude sa članovima RIK-a koji su produkt tajkuna Sanadera ili već koga, Mantera i Vordsvorta. Mi želimo da se poštuje izborna volja birača. Želimo da zaštitimo svaki glas građana Srbije i budite sigurni da ćemo danas, ne samo koristeći ovu raspravu, nego, ako to ne bude bilo dovoljno, javljajući se i po članovima Poslovnika i Ustava koji su prekršeni, da nastojimo da vi, gospođo Đukić-Dejanović, s vašim koalicionim partnerima, a zbog buduće regularnosti izbornih procesa, jer novi izbori kucaju na vrata, s tim što će i tada, i u fizičkom smislu, na čelu naše liste biti dr Vojislav Šešelj, kao njen predvodnik, i koji će zagaziti nogom u svako srpsko selo, u svaku opštinu i grad u Srbiji, ubedite gospođu Kolundžiju da povuče ovaj predlog, kako bismo imali predlog utemeljen na rezultatima izbora od 11. maja prošle godine. Izborna volja građana je neprikosnovena. Da podsetim, time ću da završim, ukoliko se desi da predsednik biračkog odbora, koji je odgovoran, u ime države, za sprovođenje izbora na nekom od osam i nešto hiljada biračkih mesta u Srbiji, prepravi zapisnik, napravi neki prekršaj koji se kažnjava zatvorom od jedne do tri godine, država će da pokrene postupak protiv tog nekog i taj neko će morati da odgovara. Vi hoćete ovde da legalizujete otimačinu i pljačku, a mi to nećemo da vam dozvolimo. Zato je potrebno da prihvatite ovaj predlog i da časni ljudi, eksperti iz oblasti prava, odlični pravnici, savesni ljudi, koji rade u interesu države i naroda, budu predlog za sastav RIK-a. Hvala.
Gospođa Stojanka Petković ima reč, po Poslovniku.
Poštovana predsednice, dame i gospodo narodni poslanici, javljam se po Poslovniku, čl. 225. i 226. Želim informaciju ili odgovor od Ministarstva za KiM o sledećem. Unazad neko vreme, na KiM-u se dešava decentralizacija opština u broju od šest, odnosno pet plus jedna stara opština, koja se proširuje, a to je Novo Brdo.Poznato je da je decentralizaciju napravio Marti Ahtisari, a to je plan koji je srpska zajednica, a i ova skupština, u poslednjoj rezoluciji o Kosovu, u potpunosti odbila. Dakle, formiraju se nove opštine: Parteš, Ranilug, Gračanica, severni deo Kosovske Mitrovice, Klokot i širi se opština Novo Brdo. To su opštine sa većinskom srpskom zajednicom. Predviđa se da se naprave novi lokalni izbori. Poznato je da smo u tim opštinama, kao srpska zajednica, imali naše izbore i da imamo naše organe koji sada funkcionišu. Međunarodna civilna kancelarija, na čelu sa Piterom Fejtom, uveliko radi na tome. Pravljeni su pripremni planovi, programi, odlazilo se do sada u dva navrata na edukaciju i na seminare, jednom na Ohrid, a jednom na Brezovicu, gde su učestvovali i Srbi. Za opštinska veća raspisuje se javni oglas, na kojem će i oni učestvovati, nudi im se plata od 500 evra. Zbog svega toga, pošto se većim delom formiraju opštine u Pomoravlju i tamo je narod zaista zabrinut i nema nikakvu informaciju šta da radi i kako da se ponaša, ljudi iz Pomoravlja su se obratili, oktobra, ministru Bogdanoviću. Pročitaću samo jedan deo jednog pisma, gde se kaže "Ljudi su gladni vaših instrukcija, poslušaće; samo nađite najefikasniji model da poruka stigne do svakog sela koje je predviđeno za decentralizaciju". Do danas nisu dobili odgovor, I ja sam dobila pismo i želim da se obratim i zatražim informaciju – šta će srpsko stanovništvo i, uopšte, Ministarstvo za KiM raditi po tom pitanju? Ono što je bitno, šta se predviđa dalje, u Akcionom planu za decentralizaciju se kaže – pred izbore treba da se pripreme planovi za predložene uredbe između postojećih opština i novih opština. Ti aranžmani treba da se sastoje od transfera osoblja, imovine i podataka, kao i prelaznih uredbi o postepenom prenosu nadležnosti od matičnih opština kod novih opština, prema određenom rasporedu. To se sve radi uz saglasnost i uz saradnju Ministarstva za lokalnu samoupravu Prištine. Još jednu stvar želim da kažem. Poznato je da je na Kosovo juče dolazio potpredsednik Skupštine Crne Gore Rifat Rastoder, na poziv crnogorske zajednice Kosova, kao i na poziv čelnika kosovskih institucija. Dakle, razgovor se vodi oko ulaska crnogorske zajednice u kosovske institucije. Uslov je bio da se Crnogorci ne tretiraju kao ... (Predsednik: Vreme.) ... završavam, vrlo je bitno, srpska manjinska zajednica, nego kao crnogorska zajednica. Samim tim, kada uđu u Ustav Kosova, doneće se sporazum o dvojnom državljanstvu, a to znači sporazum između dve države – Crne Gore i Kosova. Još jedno da nagovestim, imam spiskove na kojima su navedeni ljudi, između ostalog, Srbi koji su prisustvovali ovim edukacijama. Igrom slučaja, čovek, ne jedan, nego više njih iz Kosovske Mitrovice, jesu Crnogorci. Da li to znači da su ova dva pitanja povezana i da će Crnogorci, ipak, učestvovati u tim novim opštinskim većima, u tim novim opštinama koje se rade po Ahtisarijevom planu? Shvatite da je ovo najdobronamernije, ne želim da stvaram razdor između bilo koga, nego da se zajedno oko kosovskih pitanja ujedinimo i da počnemo da rešavamo problem na ozbiljan način. Hvala.
Zahvaljujem. Vjerica Radeta, po Poslovniku takođe.
Dame i gospodo narodni poslanici, osnov mog javljanja je član 226. Poslovnika Narodne skupštine. Juče je kolega Slađan Mijaljević inicirao ovde jedan problem i tražio obaveštenje, vezano za pokušaj nelegalnog iseljavanja knjižare "Nikola Pašić", sa trga Nikole Pašića. U međuvremenu smo dobili neke nove informacije i s tim informacijama želim da upoznam, pre svega, narodne poslanike i javnost Srbije i u skladu s tim ću zatražiti obaveštenje od nadležnih za rešavanje ovog problema. Naime, ovde se zaista vodi jedan sudski spor, ali je nesporna činjenica da je objekat u kojem se nalazi knjižara "Nikola Pašić" upisan u zemljišne knjige kao vlasništvo države Srbije, kao što je činjenica da je "Borba", ne zna se na koji način i na osnovu čega, podigla kredit od 20 miliona dinara, što je njihov problem, ali na ime tog kredita upisana je hipoteka na tu državnu zgradu. Javni pravobranilac vodi spor i pokušava da zaštiti državnu imovinu. Čuli ste juče da je prvostepeno rešenje bilo u korist države Srbije, da je u drugom stepenu to rešenje poništeno i da se sada vodi postupak kod Vrhovnog suda, ali, bez obzira na to, nekom se očigledno izuzetno žuri da pre okončanog sudskog postupka završi s tim. Knjižara "Nikola Pašić" je poznata ne samo u Beogradu nego i ljudi iz unutrašnjosti, kada dolaze i kada imaju nameru da kupe neku knjigu za koju su možda samo čuli, a nigde ne mogu da je nabave, uglavnom se radi o istorijskim knjigama, o knjigama iz novije srpske istorije, znaju gde mogu da nađu tu knjigu; to je knjižara "Nikola Pašić". Bojimo se da je upravo to razlog zašto nekome smeta ta knjižara i zašto dolaze ljudi, sudski izvršioci, uz asistenciju policije, da izvrše sudsku odluku koja, istina jeste pravosnažna, ali ako se zna da se vodi postupak pred Vrhovnim sudom i da taj postupak nije okončan, nijedan ozbiljan sudija se ne bi upustio u takav posao a da ne sačeka tu odluku, pogotovo ako se zna da je ta knjižara, u različitim oblicima i nazivima, na tom mestu 40 godina. Znači da je već dva puta, pravom održaja od po 20 godina, koje je prekluzivni rok u pravu, mogla da postane vlasnik tog prostora. Ovo pitanje je upućeno i ministru kulture, kao i pitanje koje je postavio sindikat ''Prosvete'' – da li je knjižara ''Geca Kon'' konačno proglašena spomenikom kulture i na taj način zaštićena od kojekakvih privatizacija? Tražimo obaveštenje, a vas, gospođo predsedniče, molimo da tražite od Nebojše Bradića, ministra kulture i pokrovitelja Kvirije, da odgovori najbrže moguće na ova pitanja, odnosno da nam da određena obaveštenja, da bismo mogli dalje da pomažemo i knjižari ''Geca Kon'' i knjižari "Nikola Pašić". Hvala lepo.
Ministru kulture će biti upućeno vaše pitanje, odnosno kompletne stenografske beleške. Dajem reč narodnom poslaniku Momiru Markoviću, iz Poslaničke grupe SRS-a.
Dame i gospodo narodni poslanici, juče smo imali prilike da vidimo shvatanje i poimanje demokratije i parlamentarizma u Evropi, u koju nas već osam godina vodite, a nikako da nas odvedete. Juče vas je Evropa naučila osnovnim postulatima parlamentarizma i demokratije. Oni su dopis, koji je predsednik Skupštine gospođa Slavica Đukić-Dejanović poslala, s imenima članova delegacije za Parlamentarnu skupštinu Saveta Evrope, ispravili i tako vratili, pa tamo gde piše Tomislav Nikolić, umesto SNS, piše SRS. Za Evropu ne postoje stranke, pa prema tome ni učesnici u Parlamentarnoj skupštini Saveta Evrope i u svim telima, ukoliko nisu učestvovali na izborima i osvojili određen broj mandata, pa time stekli pravo da proporcionalno, u parlamentu, dobiju broj predstavničkih mesta u Parlamentarnu skupštinu Saveta Evrope i u druga tela. Doduše, Tomislav Nikolić je bio član SRS-a, ali je na Centralnoj otadžbinskoj upravi isključen iz SRS-a i time sve njegove veze sa SRS-om prestaju, osim kredita i onog zaduženja od nekoliko stotina miliona dinara. Dakle, kada se radi o ovoj tački dnevnog reda, o članovima RIK-a, stvar je apsolutno ista. Ne mogu stranke koje nisu učestvovale na izborima imati članove RIK-a. Zna se kako stranke dobijaju mesta za stalne članove u RIK-u i zna se kako dobijaju za prošireni sastav. Za prošireni sastav – kad prijavite listu, ispunite sve uslove koji su propisani za izbore, dakle, skupite određeni broj potpisa, overite te potpise, pripremite listu s imenima, prezimenima svih 250 poslanika, to donesete, RIK usvoji listu i tada imate pravo na prošireni sastav. Ako bi ovog puta tzv. srpska i tzv. napredna stranka stekla pravo da ima članove u RIK-u, onda bi to bila velika nepravda prema drugim strankama; ima ih nekoliko stotina koje su registrovane u Srbiji, a koje nisu učestvovale na izborima. Zašto ne bi, recimo, Dušan Mihajlović i njegovi liberali, odnosno ''crne ovce'', kako su ih zvali, zašto oni nemaju pravo, pogotovo stranke koje su učestvovale na izborima, a nisu prešle cenzus, nisu skupile dovoljan broj glasova? Oni imaju više prava nego stranka koja na izborima nije učestvovala. Ako bi ostao ovakav predlog, onda bi žestoko bio oštećen, recimo, Bogoljub Karić, kao rodonačelnik kupoprodaje poslaničkih mandata. Da vas podsetim, prelazili su poslanici i nije se znalo da li je nešto plaćeno ili nije plaćeno, ali kada je Bogoljub Karić preveo onog našeg nesretnog Diku za 10.000 evra, to se javno obelodanilo, čak se znalo i da je dobio neki crni ''mercedes'', star osam godina, uz tih 10.000. Dakle, Bogoljub Karić bi mnogo pre imao prava od Tomislava Nikolića da ima članove RIK-a. Dobili ste dopis predsednika naše poslaničke grupe, odnosno naše poslaničke grupe, da se u Predlogu odluke II, alineja 18, Marina Đukanović, koja je nekada bila član SRS-a i po tom osnovu bila član RIK-a, zameni gospođom Gordanom Stojčić, da se u alineji 23, dr Dejan Đurđević, koji je, takođe, nekad bio član SRS-a, pa je isključen iz SRS-a i više nema prava da ga predstavlja, zameni imenom gospodina Predraga Lepetića, kao i da se u alineji 24, Smiljana Stojiljković, koja je, takođe, bila član SRS-a, pa je isključena iz SRS-a, zameni imenom gospodina Božidara Koprivice, uglednog pravnika i advokata. SRS od ovih zahteva sigurno neće odustati i očekujem da će svi poslanici, kako pozicije, tako i opozicije, glasati za ovaj naš predlog, da konačno imamo i RIK i delegaciju u predstavničkim telima EU u skladu s rezultatima izbora i u skladu sa strukturom koju predstavlja ovaj parlament.
Gospodin Ljubomir Kragović, povodom Poslovnika, ima reč. Izvolite.
Dame i gospodo narodni poslanici, reklamiram povredu Poslovnika, člana 27. i člana 104. Naime, predsedavajuća, gospođa Čomić, propustila je pre dva dana, tačnije, na Svetog Savu, da opomene, da izrekne bar meru upozorenja jednom kvazišefu jedne kvazipolitičke grupe koja se nalazi u ovom parlamentu. Šta je taj kvazišef izjavio? Izjavio je – dokle ćemo mi, srpski radikali, da se samo verbalno zalažemo za Republiku Srpsku Krajinu, dokle ćemo da se verbalno samo zalažemo za Kosovo i Metohiju i dokle ćemo da pozivamo na oružje i na rat, kad nismo spremni da šaljemo svoje sinove u taj isti rat? Ovo je gruba povreda, pre svega, predsednika SRS-a prof. dr Vojislava Šešelja, programa SRS-a i ideologije SRS-a. Želim da podsetim tog kvazišefa da je upravo on naredio da poslednju kampanju srpski radikali započnu sa Kosova i Metohije i bili smo 5. 04. 2008. godine u Gračanici i u Kosovskoj Mitrovici. Sada pitamdotičnog gospodina, da li je on dobio blagoslov od vladike Raško-prizrenskog, Artemija, da vrši razdor i podelu među braćom, među Srbima, ili da vrši funkciju u cilju ujedinjenja, sabiranja bratstva, a ne razbijanja bratstva,razbijanja srpskog naroda? Mi smo se tada pomolili Bogu u našem najlepšem manastiru, u Gračanici, i divili se onim freskama, a one iskopane oči prelepe Simonide su videle da želimo da promenimo Srbiju, da želimo da srpski radikali najzad dođu na vlast kako bi realizovali svoj program. Nikada u programu i statutu SRS-a, gospodine Nikoliću, nije stajalo da srpski radikali žele krv, rat i borbu. Onda kada je trebalo, mi smo slali našu braću da brane braću. Mogu da vas podsetim da smo i 1992. godine 17 momaka iz Kosovske Mitrovice poslali u Republiku Srpsku Krajinu, a da danas mi srpski radikali, s ostalim Srbima, branimo Kosovo i Metohiju. Ne zalažemo se samo verbalno, učestvovali smo na izborima i dobili smo u skoro svim opštinama, izuzev Zubinog Potoka, ubedljivu pobedu na Kosovu i Metohiji. Trudili smo se i formirali Skupštinu zajednice srpskih opština Kosova i Metohije. Međutim, šta vi radite? Vi ste pokušali da jednu opštinu prevedete, opštinu Leposavić, da je vode, kao, neki srpski naprednjaci, pa opštinu Vitinu, i šaljete svoje ljude kako bi derogirali te časne i poštene srpske radikale, koji su u datom trenutku, jednom euforijom ''naprednjaka'', bili zbunjeni. Međutim, sud je presudio, vraćeni su svi mandati. Ne postoji nijedan ''naprednjak'' koji ima bilo kakvu funkciju na prostoru Kosova i Metohije. Ono drugo, što, isto, žalite i molite se – da imate jednog delegata u Skupštini zajednica Kosova i Metohije, ne može tako da se ostvari. Vi ste me učili da to mora da se ostvari samo izborima i nikako drugačije, ne kupovinom, ne podmićivanjem, ne plaćanjem. Mi želimo da govorimo i o Republici Srpskoj Krajini, i o svim otetim srpskim zemljama, i o Kosovu i Metohiji, ne u cilju da pozivamo na rat, nego ucilju da našu decu vaspitavamo da su Knin, Priština, Prizren, srpski gradovi, a vi možete propagirati i učiti svoju porodicu, svoju familiju, da je Knin hrvatski grad. Ja vam to ne mogu osporiti. Hvala.
Po Poslovniku, gospodin Nikolić ima reč. TOMISLAV NIKOLIĆ: Dame i gospodo narodni poslanici, naravno, neću da odgovaram na sve uvrede koje ovde iznosite. Meni možete da kažete šta hoćete, počeli ste... Upozoravam vas, kolege iz SRS-a, da ne ometate govornika, biću prinuđena da izričem mere.
...počeli ste i na račun Srpske napredne stranke i veoma često nas upoređujete s ustašama, naše funkcije u stranci poistovećujete sa činovima u ustaškoj vojsci. Neka vam to služi na čast. Ja vam preporučujem da se drugačije borite protiv nas. Neću da odgovaram na ono što govorite, izuzev ljudima koje sam cenio i dok sam bio u SRS-u, za koje znam da kad govore protiv mene, ne govore srcem. Gospodine Kragoviću, ja sam vam zamerio pre dva dana što ste odustali od borbe za Kosovo i Metohiju s ove govornice kad ste čuli da nema prenosa i kad vam je Dragan Todorović prstom pokazao da siđete s govornice. Ostaće zabeleženo da ste u Skupštini branili Kosovo i Metohiju, čak, i ako nema prenosa, čak i ako to prenese jedan novinar, čak i ako to kažete svojim komšijama na Kosovu i Metohiji – da, ja sam branio Kosovo i Metohiju, ali nije bilo prenosa, ali mi je žao što ste propustili deo sednice na kome sam rekao nešto što je samo deo razloga zbog kojih samnapustio SRS, deo sednice na kome sam rekao da je lično Vojislav Šešelj, meni i Draganu Todoroviću, u Hagu rekao, u maju – sada možemo da uđemo u Vladu Srbije, sad je izgubljeno Kosovo i Metohija, neće pasti na nas optužba da smo mi izgubili Kosovo i Metohiju. Dragan Todorović, kao čovek kome je knjiga potpuno strana i koji sve informacije o životu ima iz novina, izašao je da odgovori i, naravno, pogrešio. Mogao je da kaže – nije to rekao Vojislav Šešelj. Vi biste mi rekli da nije rekao, ja bih govorio da je rekao, i ostaje dilema šta je bilo, ali, on je rekao – Vojislav Šešelj je rekao da je Kosovo i Metohija oteto. Sad vas molim, gospodine Kragoviću, da svojim komšijama i u Kosovskoj Mitrovici i u Gračanici, odakle smo počeli kampanju, možda smo i zbog toga osvojili najviše glasova na Kosovu i Metohiji, možda i zato što sam ja bio na čelu te kampanje, možda i zato što sam iznosio drugačiji program od onog koji sada zastupate, Srbima na Kosovu i Metohiji, kažete – pripadam stranci koja priznaje da je oteto Kosovo i Metohija. To je sad vaša ideologija, ili se, možda, ne slažete s predsednikom SRS-a. Ove reči je potvrdio Dragan Todorović. Nije potvrdio potpuno ono za šta ja tvrdim da je istina, što sam čuo i zgranuo se, zbog čega smo se gledali on i ja sat vremena u hotelskoj sobi, ne progovorivši ni reč, Dragan Todorović i ja, šta je to. Dakle, to vam je rekao gospodin Dragan Todorović. Ja s tim, zaista, više nemam ništa, oko toga neću da polemišem. S čovekom koji vas tera da uništavate sve što valja u Srbiji... (Predsednik: Vreme, molim vas privedite kraju.) Izvinjavam se, neki su govorili i pet minuta, a ja neću više da se javljam, nema potrebe. Dakle, ja vama nemam šta da zamerim, jer onog časa kad ste glasali za saopštenje SRS-a da mi je zahvalan na svemu što sam učinio, a da žali što sam napustio funkcije, vi ste sami priznali da vam se seče jedna ruka, leva ili desna. Kako vam je on odgovorio – mani se te tvoje epske poezije, Kragoviću. Ja te pitam – jesi li ti za ovo saopštenje koje ja diktiram danas? Dakle, u Ljubu Kragovića imam veliko poverenje. On neka govori o Kosovu i Metohiji, neka, čak, govori i nešto što nije istina u vezi sa mnom, to mogu da mu oprostim. I kada govorite da ste slali dobrovoljce i da su izginuli momci iz Mitrovice, ja i to znam. Ja samo kažem, tu mi samo nešto još nedostaje – lično učešće. (Predsednik: Molim vas privedite kraju, jer govorite šest minuta.) U tim ratovima tamo, a i sada, dame i gospodo srpski radikali, lično učešće, a ne učešće komšija i prijatelja, već vaše, lično učešće vas, vaših očeva, vaših sinova. (Predsednik: Molim vas privedite kraju, jer govorite šest minuta.) Kada to budete spremni da stavite na oltar otadžbine. (Sve vreme govora narodnog poslanika Tomislava Nikolića, narodni poslanici SRS-a lupaju o klupe.)
Molim vas da privedete kraju diskusiju, inače ću morati … (Tomislav Nikolić s mesta: Izvinjavam se.) Ima reč, najpre, gospodin Ljubomir Kragović. Replika ili po Poslovniku? Replika, izvolite. Onda gospođa Gordana Pop-Lazić, šef Poslaničke grupe SRS-a.
Moram da odgovorim. Ne znamo šta je vama gospodin Vojislav Šešelj rekao, ali sumnjam u te rečenice. Znam da smo sedeli zajedno ja i vi i da sam pitao, istog tog maja, gospodina Šešelja – predsedniče, da li imam saglasnost da formiram skupštinu zajednica opština KiM i naveo sam mu ideju? On je pitao vas da li nešto znate o tome, rekli ste da ne znate ništa. Meni je dao obavezu i zadatak da imam njegovu slobodu i da radim, da organizujem i da udružim sve Srbe na KiM-u. Zašto mi on tada nije rekao – zašto, Kragoviću, da radiš neki uzaludan posao, kad Kosovo, svakako, nije tu više, nije to srpsko pitanje? On mi to nije rekao, nego je, čak, podržao tu moju inicijativu da se formiraju te skupštine, isto kao što ste me vi, pre dve i po godine, podržali kada sam izneo prvi predlog da se formiraju, da se raspišu lokalni izbori na KiM-u. Rekli ste tada – neće to dozvoliti UMNIK, neće to dozvoliti Šiptari, ali idite kod Gordane Pop-Lazić, vidite kako to može da se uradi, pošto je Goca stručnjak za lokalnu samoupravu. Sve smo uradili i prošli su lokalni izbori na KiM-u. Mogli su da prođupokrajinski izbori na KiM-u. Mi samo ne želimo da vidimo ono što možemo da uradimo, a ja sam vam tada ukazivao šta možemo i šta ne možemo, kakva je situacija na terenu, na prostoru KiM-u. Želim da kažem da smo bili na jednoj liniji, ali ne mogu sada da dozvolim da vi meni kažete – da, vi Srbi se samo verbalno zalažete. Na KiM-u ste dobili najveći broj glasača koje ste ikada dobili u životu, i nikada više nećete, odnosno 77,5%. To se graniči s neverovatnim, a sećate se toga. Tačno je, da, protiv Borisa Tadića je, u drugom krugu izbora, dobio 77,5%, izbora na prostoru KiM-a; dva zarezneštonevažećih, a 19 zarez nešto Boris Tadić. To je tačno i može da se proveri u RIK-u, a vi sada govorite za sve nas da se mi dole samo verbalno zalažemo. Mi se ne zalažemo verbalno za Kosovo, nego se borimo kako da ga sačuvamo, i sačuvali bismo, odnosno ne bi bilo Euleksa, gospodine Tomislave Nikoliću, da niste vi pocepali, odnosno pokušali da uništite SRS. Da je SRS imao 77 poslanika, ne bi Tadić mogao na mala vrata da uvede Euleks na KiM. On nije imao podršku ni u svojih 126 glasova za Euleks, pa je morao, protivno Rezoluciji koja je usvojena, poslednja u ovoj skupštini, protiv odluke Skupštine Srbije, da uvede Euleks na mala vrata na KiM, i sada se predstavnik vlasti žali zašto se sprovodi plan Martija Ahtisarija i zašto Šiptare rade na tome da prave pilot opštine. Upravo zbog toga što smo mi ukazivali danima da to nije nikakva misija koja želi boljitak za Srbe na KiM-u... (Predsednik: Vreme.) … nego je to misija koja treba da realizuje plan Martija Ahtisarija, a plan Martija Ahtisarija je, svi znamo kakav, to je rad na nezavisnosti republike Kosovo, da im daju neko vreme da te institucije konstituišu i da te institucije, koje su privremeno formirane, najzad zažive. Nažalost jedan od faktora za to što je sada takvo stanje na KiM-u upravo je SNS i Tomislav Nikolić, koji nemaju šta da traže u ovom parlamentu. Hvala.
Ima reč gospođa Gordana Pop-Lazić, kao potpredsednik Poslaničke grupe SRS-a.
Poštovana predsedavajuća, dame i gospodo narodni poslanici, verujte, ne bih izašla na repliku gospodinu Nikoliću, bez obzira na to što je imao ovakvo emotivno izlaganje, da nije pomenuo Vojislava Šešelja, zbog toga što ga je pomenuo, naravno, u negativnom kontekstu, onako kako ga on doživljava, u situaciji kada taj čovek ne može da mu odgovori. Dakle, Vojislav Šešelj će uskoro, to celokupna srpska i svetska javnost zna, doći u domovinu. Doći će za ovu govornicu i moći će onda da vam odgovori na sve to što tvrdite da vam je nekad, u bilo koje vreme, na bilo kom mestu, rekao. Dakle, to je nešto što je lako proverljivo, samo ćemo malčice da sačekamo, možda do maja, juna, u najgorem slučaju, do septembra. Zašto vi to radite? Zato što, ja mislim, kad god se pogledate u ogledalo, vi vidite izdajnika, i sad ste ljuti na sebe, a za to vam je kriv – ko? Kriv vam je dr Vojislav Šešelj, jer vi ste izdali ideologiju SRS-a. Vi, gospodine Nikoliću, niste napustili SRS, vi ste napustili ideologiju SRS-a, a nadležni organ stranke, Centralna otadžbinska uprava vas je izbacila iz SRS-a. Dakle, vi ste izbačeni član SRS-a. To što vi pledirate da budete ozbiljan političar, verujte mi, ne možete, jer ozbiljan političar mora da dokaže da je častan čovek. Vi to ne možete da dokažete, aVojislav Šešelj je samo svojim štrajkom glađu u Haškom tribunalu dokazao koliko je častan i dosledan čovek. Eto, toliko.
Ima reč Marina Raguš, po Poslovniku. Izvinite, najpre gospodin Tomislav Nikolić. Po Poslovniku ili replika?
Ja vas molim, gospođo Pop-Lazić, da bar slušate ako želite da izađete na repliku. Nisam ja izmišljao priču o tome šta je rekao Vojislav Šešelj. U stenogramu od prekjuče imate izlaganje gospodina Dragana Todorovića, sa dve istine, a kardinalne greške. Jedna je – mi s Borisom Tadićem pregovaramo o ozbiljnim pitanjima. Gospodine Todoroviću … (Sve vreme govora narodnog poslanika Tomislava Nikolića, narodni poslanici SRS-a lupaju o klupe.)
Molim vas da omogućite da čujemo gospodina Nikolića.
Neka, neka lupaju, za ovu sednicu sam rekao da ću da govorim i ako lupaju, za iduću neću. Dakle, zbog toga što sam stranku izvestio da sam razgovarao s Borisom Tadićem, osuđen sam na prokletstvo, na izumiranje familije. (Predsednik: Molim vas, gospodine Todoroviću.) Vi sada izjavljujete, to su rekle neudate i udate poslanice SRS-a, vi sada iznosite s ove govornice da imate ozbiljne razgovore s Borisom Tadićem, odnosno ne s njim, nego sa DS-om. Ne razmišljate o tome da je kletva univerzalna i da ne može da se ograniči samo na ime Tomislava Nikolića, ako Tomislav Nikolić pregovara s Borisom Tadićem. Druga greška, na moju izjavu da nam je Vojislav Šešelj rekao da je KiM izgubljen, Dragan Todorović je, uzmite stenogram, rekao – nije tačno, rekao je da je oteto. Onda je svojim vrsnim poznavanjem istorije upozorio na činjenicu da su Alzas i Lorena, takođe, bili oteti, pa su bez rata vraćeni Francuskoj. Dakle, ja nisam rekao da je oteto Kosovo i Metohija, to je rekao Vojislav Šešelj, a kažem da je rekao "izgubljeno", ali nema veze. To je potvrdio i Dragan Todorović s ove govornice – to je izjava Vojislava Šešelja. Jesam li isključen zato što sam napustio tu ideologiju? Drago mi je, milo mi je, jer mi se ovde trudimo da dokažemo celom svetu da niti su nam oteli, niti smo ga izgubili, nego da je naše. Sav ovaj napor koji ulažete je zato što tvrdimo da je naše. Ako tvrdite da je oteto, kakvu onda borbu vodite? Što onda optužujete ove koji pričaju da se bore za KiM, koji kažu da nije oteto, koji traže način da se bore protiv otimanja? Dakle, jesam li isključen zbog ideologije Istok-Zapad, zbog ideologije da nije otet KiM? Jeste li imali još neki razlog da me isključite? Nisam čuo. (Predsednik: Molim vas, privedite diskusiju kraju.) Samo vas molim, navedite bar još jedan razlog, da mi stvarno bude krivo što sam isključen iz jedne dobre stranke. Ako ste me isključili zbog Kosova, zato što vi tvrdite da je oteto, a ja da nije, ako ste me isključili zbog toga što kažem da treba da poslušamo dogovor s Vojislavom Šešeljom i glasamo za sporazum za koji je rekao da treba da se glasa, ako ste me isključili zato što hoću da sarađujemo i sa Istokom i sa Zapadom, presrećan sam zbog toga. Ko je izdao birače kojima smo sasvim drugo govorili u aprilu i maju, u izbornoj kampanji? Ko sada sprovodi ideologiju koju smo mi sprovodili na izborima i osvojili 78 poslaničkih mesta? (Predsednik: Privedite kraju, molim vas.) Vi? Kako je izgledala ta ideologija? Jedan uzvik, po nalogu Vojislava Šešelja – "živela velika Srbija", ili sat vremena obrazlaganja kako zamišljamo buduću Srbiju koja će da sarađuje sa celim svetom? Meni je savest potpuno mirna. Možete da kažete da nemam morala, to govori o vama. (Sve vreme govora narodnog poslanika Tomislava Nikolića, poslanici SRS-a lupaju o klupe.)
Gospodin Todorović, po Poslovniku, ima prednost kao šef Poslaničke grupe.
Tomislave Nikoliću, isključen si zbog izdaje SRS-a, zato što si oteo mandate SRS-a i formirao Poslanički klub "Napred Srbijo", i to sat i nešto vremena posle izjave pred svim poslanicima da nikada nećeš deliti, cepati stranku, pozivati da ti se bilo ko pridruži. Između ostalog, imao si izjavu jednog od poslanika koga si obmanuo, koji je to rekao odmah, i na konferenciji za štampu, rekao ti nekoliko puta za ovom govornicom. Postoji jedan problem, lično moj problem kada si ti u pitanju. Postoji jedan Tomislav Nikolić do septembra i Tomislav Nikolić u ovim poslednjim danima. Nešto se strašno promenilo. Nikada nisam poznavao Tomislava Nikolića koji je u stanju da napada čoveka koji se nalazi u zatvoru, čoveka koji sedi, koji gleda u oči i ne govori istinu. Takvog čoveka nisam poznavao. Poznavao sam nekog drugog čoveka, s kojim sam proveo mnogo vremena, uživao u tom društvu, ali neverovatno je da se ovo sada dešava. Kaže Tomislav Nikolić da Dragan Todorović svoje obrazovanje i informacije stiče iz novinskih članaka. Za pametnog čoveka je i to dovoljno. Nekome ne vredi ni čitava biblioteka. Budala celog života ostaje budala. Što se tiče Tomislava Nikolića, mislim da bi trebalo da razmislim. Pametniji i obrazovaniji? Ja sam za Tomislava Nikolića sasvim dovoljan i više mu, uopšte, ne treba. Takođe, vidim da se vi iz SNS-a nekim pežorativnim izrazima obraćate Draganu Todoroviću, kao kamiondžiji. Ponosan sam na to. Dugi niz godina se bavim kamionima, i to relativno uspešno. Najuspešnije je po tome što niko ne može da dođe i da kaže da sam ga obmanuo, prevario ili da sam na bilo koji način u svom poslu izneverio pravila ponašanja. Znate, kod kamiondžija postoje neke stvari koje su opštepoznate, a to je solidarnost, hrabrost. Imali ste prilike da pročitate u novinama, pošto još ne piše u knjigama, o ovom udesu vezanom za ovaj autobus, kada su samo zahvaljujući hrabrosti vozača koji je vozio autobus spaseni mnogi životi u autobusu. (Predsednik: Vreme.) Završavam. Ima još jedno pravilo za vozače. Ono kaže: "Neke stvari ti ne ginu, pitanje je samo na koju stranu će da te obrnu".
Gospodin Tomislav Nikolić. Zamolila bih vas da se vratimo na dnevni red. Molim vas da ne ometate govornika.
Dame i gospodo narodni poslanici, nikada nisam napadao Vojislava Šešelja. On je vama naredio da proklinjete moje unuke. Nikada nećete ćuti od mene da slažem o njemu, da izmislim da je rekao nešto što nije, da kažem da nije u pravu. Diktirao je kako da proklinjete moje unuke. Jedna je tu, koja ima kasetu za snimanje, zapamtila je od reči do reči, a dve-tri su zapisale da bi ovde to pročitale. Znači, ne obračunavam se s Vojislavom Šešeljem. Kad se vrati, imaće prilike za političke megdane. Nemojte baš previše da se radujete njegovom političkom povratku, jer vas to vraća u 1990. godinu, i to vas vraća u pregovore oko para i oko toga. To meni nije previše zanimljivo. Čak sam i bolji vozač od vas, gospodine Todoroviću. Ne pričajte mi o vožnji ništa. Jedan od najtežih udesa koji sam imao u životu bio je kada ste me vi vozili. Za taj udes ste bili krivi i vi to dobro znate. Dakle, svako nosi svoje breme. Vi meni ne možete da natovarite više od onoga što sam sam sebi natovario kad sam morao da izađem iz stranke koju sam podizao 18 godina, da je ostavim vama, pojedincima od vas, koji u nju nijedan kamenčić nisu ugradili. Slušam ovde neku decu koja o meni loše govore. Nemaju nijedan razlog, izuzev da se dopadnu ovima koji predvode sve ovo, da im budu po volji, da ih ne opomene neko na Poslaničkoj grupi i da kaže: "Što ti ne lupaš, što mu ti ne kažeš da je izdajnik, što mu ti ne kažeš da je poglavnik". Na to ste sveli borbu protiv SNS-a iTomislava Nikolića. Zato vam i ne odgovaram. Još uvek imate prilike da likujete nad nekim mandatima koje koristite. Hoćete li ovako da osvojite isti broj mandata? Hoćete li možda da ga povećate? Da li ste vi snaga koja će da pobedi ove "žute", tako što ćete da ih davite 20 dana oko budžeta, a 21. dana da se dogovorite, da uzmete ono što ste tražili i da izađete iz sale? Neću time da se bavim. Mene interesuje kada će G17 plus da izađe iz Vlade zbog prevara u Kragujevcu, kada će, zbog obveznica, da izađe iz Vlade. Mene interesuje kada će Boris Tadić da odgovara zato što on može da nabavi gas, a Ministarstvo energetike ne može. Meni su to teme zbog kojih postoji SNS, a vi postojite zbog mene, da biste napadali Tomislava Nikolića i SNS. (Predsednik: Vreme.) Kad dođemo do Republičke izborne komisije, videćemo kakvog tu nepotizma ima i koliko novaca pojedini članovi vaših porodica godišnje zarade zato što su članovi RIK-a. (Sve vreme govora narodnog poslanika Tomislava Nikolića, poslanici SRS-a lupaju o klupe.)
Gospodin Dragan Todorović.
Ovoga Tomislava Nikolića nisam poznavao. Isto kao što tvrdi da ne napada Vojislava Šešelja, da nije pomenuo Vojislava Šešelja, najbolji dokaz za to u šta se pretvorio Tomislav Nikolić je ovo što je rekao vezano za saobraćanu nesreću i o tome ko je bolji ili lošiji vozač. To se ne meri za govornicom, to se meri stotinama hiljada kilometara koje neko ima za volanom i automobila i kamiona.Govori o čoveku koga sam ja, sa zadovoljstvom, pratio sve ove prethodne godine. Doživeli smo saobraćajni udes u kome je i on povređen i zna da nijednog jedinog trenutka nisam pokušao, tačno je da sam kriv, ali nisam pokušao da izbegnem odgovornost, koja je objektivna, zakonska. Nisam se pozvao, kad je došlo vreme, istekao mi mandat, otišao sam u sud, rekao da se stvar završi, presuđeno, platio kaznu i završio posao. Ali, ja neću da kažem o sposobnostima Tomislava Nikolića kao vozača i o tome koliko je saobraćajnih udesa imao, jer bih se spustio na njegov nivo. Samo bih ga podsetio na to koliko se profesionalnih vozača ''formule'' slupalo, imalo udes, što ne govori o tome da su loši vozači, nego da mnogo puta na drumu, odnosno na točkovima, odlučuju neke stvari na koje ne možemo da utičemo, to je nešto izvan naših mogućnosti. Ne radite to voljno, s namerom. Zato dođe do problema vezanih za vožnju. Tomislav Nikolić, kada nema argumenta, pobegne iz sale, ili ga je zvao Vučić da mu preporuči šta će da kaže. Osnovni problem zbog čega se ovako ponaša je uticaj Aleksandra Vučića, što on nije u stanju da ponovi doslovce, ali mora da kaže ono što mu kaže Aleksandar Vučić. Njegova priroda se buni, znaju ga iz opozicije, da ne bude samo iz SRS-a, niko ne poznaje ovog Tomislava Nikolića, zato što je on samo zvučnik, a mikrofon je na nekom drugom mestu, a on nije u stanju, još uvek, da baš govori iz srca… (Predsednik: Vreme.) …nego ponavlja ovo onako kako je uspeo da zapamti. Međutim, kada je u pitanju Vojislav Šešelj i njegovo ubeđenje vezano za Vojislava Šešelja, to govori o nečemu drugom, da postoji neko ko informiše Tomislava Nikolića, što je interesantno. Protiv Vojislava Šešelja je podignuta optužba za nepoštovanje suda. Jedni su poslali Vojislava Šešelja u Hag, a drugi, možda, insistiraju na zadržavanju Vojislava u Hagu, i to što duže. Zakasnio sam na početak sednice, zato što sam pratio suđenje Vojislavu Šešelju, i ovaj svedok koji je došao, kao i ovi pre njega, doživeo je potpuni fijasko. Pokazao je… (Predsednik: Vreme, peti minut govorite.) …dozvolite, na par dokumenata da ih je falsifikovalo Haško tužilaštvo, da instruiše svedoke, a Tomislav Nikolić kaže da se ne radujemo suviše povratku Vojislava Šešelja. Svaki iskren i pošten Srbin i čovek se raduje povratku nevinog čoveka, koji je uspeo da dokaže da je Haški sud politička tvorevina i da je stvoren samo za suđenje i osudu Srba.
Gospođa Marina Raguš ima reč.
Gospođo predsedavajuća, hvala. Javljam se po osnovu člana 104, jer se svakodnevno urušava dostojanstvo Poslaničkog kluba SRS-a, svih ljudi koji su 11. maja 2008. godine glasali u Srbiji za izbornu listu SRS - dr Vojislav Šešelj i zato što mislim da to zaista mora negde da se privede kraju, jer ovaj problem koji je nastao i nelegitimno stanje u okviru Skupštine Srbije prenosi se na teren. Na terenu se dešavaju zaista grozne stvari i ono što jeste posao vladajuće većine, koja čini vlast u Srbiji, jeste da ovaj problem do kraja reši. Kao što vidite, blokiran je rad svih institucija, zato što se izdvojila jedna frakcija, pošla totalno suprotnim putem; pronašli su određene programske ciljeve koji su za njih njihova buduća, eventualno, ideologija, pošto je sada nemaju, ili je mi ne prepoznajemo, i to nije sporno. Gospodo naprednjaci, moram da vam kažem da uopšte nisam srećna što ste vi izašli iz SRS-a i uopšte nisam srećna što se ovo desilo opozicionoj sceni u Srbiji, zato što ste, hteli vi to ili ne, pomogli Vašingtonu i Briselu da sprovode najužasnije moguće planove vezane za okupaciju srpskog naroda, i to u užoj Srbiji, u okviru uže Srbije. Ono što, takođe, moram da kažem, želim vam, zaista, svu moguću sreću na predstojećim izborima i ako bude volje u birača, ako prepoznaju u vama snagu koja može da sprovede u delo ono što vaši programski ciljevi jesu, SRS će prva izaći i čestitati vam na svakom osvojenom mandatu, i tu ništa nije sporno. Dok se to, gospodo naprednjaci, ne desi, vi ste, ipak, samo frakcija, vi nemate legitimitet za postojanje u Parlamentu. Mi to mislimo, mi smo na određenim mestima podneli određene zahteve i nadamo se da će demokratska vlast u Srbiji da pokaže svoje pravo lice i da samo proprati ono što je demokratska procedura. Ono što je najznačajnije, očekivala sam da gospodin Nikolić bude tu, nisam sklona da pričam u odsustvu, ali sam upućena i verujem da će on čuti ono što ću sad da kažem. Ovo što se desilo s gospodinom Ljubom Kragović pre dva dana izazvala sam ja, jer sam iznela naš politički stav o tome zašto ste vi, zapravo, napustili SRS i time oslabili najjaču opozicionu stranku u Srbiji, a tiče se, naravno, okupacije Kosova. Tada smo gospodin Nikolić i ja, nažalost, na jedan specifičan način, ušli u nekakvu vrstu polemike, a ja s gospodinom Nikolićem nikada neću ući u ličnu polemiku, jer čoveka lično i ne znam, principijelno. Ukoliko pogledamo stenograme od pre dva dana, videćemo da jegospodin Nikolić, pošto sam tvrdila da je on, gostujući u jednoj emisiji, rekao da su oformili stranku bez ideologije, meni rekao da to nije istina. To je ponovio pred novinarima. Trudim se da sve što izgovorim za ovom govornicom, dopuštam da grešim, ali nemam problem da se izvinim, bude argumentovano i utemeljeno. Gospodin Nikolić je, gostujući u "Utisku nedelje", 15. septembra 2008. godine, kod gospođe Olje Bećković, koja slovi za profesionalca, rekao, na pitanje… (Predsednik: Vreme.) …izvinjavam se, samo da završim misao – da li je ideologija vaše nove stranke velika Srbija, stoji u stenogramima, na zvaničnom sajtu B92, rekao – naša stranka nema ideologiju, ima program. Toliko o tome ko se služi neistinama, a ko se služi istinama. Vrhunac svega, ono što bi trebalo da bude politička klima u Srbiji, jeste da mi nismo neprijatelji, ljudi koji će širiti mržnju; politički oponenti – da, koji će sukobljavati ideje. Ono što očekujemo za ovom govornicom, posebno od četničkog vojvode, jeste malo više časti i da ne udara vezanog čoveka, koji nije u prilici istog momenta da odgovori. Hvala i izvinjavam se na ovom prekoračenju.
Gospođica Nataša Jovanović, po Poslovniku.
Gospođo Đukić - Dejanović, dame i gospodo narodni poslanici, mi se, neki koji učestvujemo u aktivnom političkom životu i u radu ovog parlamenta, više ili manje, poznajemo godinama. Međutim, pored ove svuda prepoznatljive ideologije, sada i kod naših prijatelja u svetu, ideologije srpskog nacionalizma, koju brani dr Vojislav Šešelj, naš predsednik, u Haškom tribunalu, mi smo prepoznatljivi po tome, a to znate i vi i druge kolege, evo, i gospodin Ostojić iz LDP-a, i mladi kolega Vuk iz DS-a, što štampamo ono što govorimo, a naročito sve ono što je bilo kada i bilo gde izgovorio prof. dr Vojislav Šešelj. Od prvog dana kada je krenuo na Hakiju i Hamdiju Pozderca, davnih osamdesetih godina, to se publikuje u naslovima njegovih knjiga, koje se rado čitaju, i ta prva izdanja, a naročito ova nova – ''Neuspeli puč Tomislava Nikolića'', ''Srpski baron Minhauzen, Aleksandar Vučić'' i svi ovi naslovi koji se rado traže i koje štampamo u izdanju SRS-a. Žao mi je što je izašao gospodin Todorović, zato što je pozvan da ode u kabinet i da da izjavu novinarima, ali on je skroman čovek, pa neće da se hvali. Kada govorimo o tome, kada ovaj jedan kaže da se gospodin Todorović informiše iz novina i da mu je knjiga strana, mogu da vam garantujem da dotični gospodin 10 godina knjigu nije uzeo u ruke. Neke smo, čak, koje hule na hrišćanstvo i na našu crkvu, našli u kabinetu, kada smo morali da ga osveštamo, da uđe legalna grupa SRS-a. Otkud te knjige tamo, čudili se i Filip Stojanović, i gospodin Boris Aleksić, i ja. To kaže čoveku, koji je diplomirani inženjer organizacije rada. Pošto neće gospodin Todorović da priča o tim ''ranim radovima'', kako to mi političari volimo da kažemo, evo, ja ću reći. U svim tim naslovima i knjigama našeg predsednika, koje rado čitamo, meni je, nekako, valjda što sam iz tog miljea došla u SRS, najdraža ''Srpski četnički pokret''. U toj knjizi je dr Vojislav Šešelj, pored prvih sastanaka srpskog slobodarskog pokreta, prošlog petka smo obeležili devetnaestogodišnjicu postojanja naše stranke, objavljivao stenograme sa prvih sastanaka, koji su održavani u poluilegali, još u vreme dok su i Vuk Drašković i Bogoljub Pejčić i neki drugi, koji su kasnije se izdvojili s Draškovićem, bili u našoj stranci. Sećam se jednog takvog sastanka u kući Bogoljuba Pejčića, koji danas, inače, ima suđenje sa nekadašnjim šefom kabineta Vlade Zorana Đinđića, Bebom Popovićem, i gospodin Mirčić će rado da svedoči u procesu koji se vodi protiv Bogoljuba Pejčića. Mi uvek želimo istinu da razotkrijemo. Sećam se da je Vuk Drašković tada rekao, pošto se čekao početak sastanka – ulazi na vrata ugledni preduzetnik, gospodin Dragan Todorović. Gospodin Todorović, koji s ponosom ističe da je vozač i da je kamiondžija, pored toga što je diplomirani inženjer organizacije rada, u to vreme je, za svoje političke, tada, istomišljenike, bio neko ko se bavi preduzetništvom. Znate, za nekog ko na ime i na ugled, pre svega, dr Vojislava Šešelja, pa onda svih ljudi koji su, kamenčić po kamenčić, kako taj nesrećni Nikolić voli da kaže, ugrađivali u SRS, dobije sada mogućnost, da mu, pre svega, tajkuni Manter i Vordsvort daju da plati svoje istomišljenike, svoju braću i sestre, da na takav bogohulan način govori o svojim dojučerašnjim sestrama iz SRS-a, nemam više komentar. Ja sam, lično, ponosna što su danas, kamenčić po kamenčić, kao doprinos razvoju SRS-a, naročito poslednjih meseci, dali i magistar Martinović, i Dragan Stevanović, i Elena Božić-Talijan, i gospodin Vladan Jeremić, i magistar Dejan Mirović, i Marina Toman, i Srboljub Živanović, i Dragan Aćimović, i svi drugi koje, možda, niste poznavali, gospođica Lidija Dimitrijević i svako ko danas vidi da je SRS stranka časnih ljudi, tim odgovornih ljudi, koja spremno čeka povratak svog predsednika u otadžbinu.
Narodni poslanik Sreto Perić ima reč. Ovo je ponovo odlazak od teme koja je na dnevnom redu.
Dame i gospodo narodni poslanici, gospođo predsednice, narodni poslanici SRS-a žele isključivo da govore o temama koje su na dnevnom redu. Pored tema koje su na dnevnom redu, želimo da govorimo u smislu da svi zajednički rešimo probleme građana Srbije, koji su u ovom momentu jako veliki. Moram da uputim vama jednu molbu. Vi ste u komunikaciji s predsednikom Republike, s premijerom ove vlade, pa pokušajte da rešite ove probleme. SRS nema nikakvih problema. Istina, imala je početkom septembra i to je veoma uspešno rešila. Ukoliko vi ne znate kako mogu da se reše ovi problemi, da se odblokira rad ovog parlamenta, ukoliko ne želite, ili želite, ali nemate dovoljno stručnosti, mudrosti, javite se nekom iz SRS-a; zbog građana Srbije, mi želimo da damo doprinos i da poslednji atom i snage i znanja izvučemo iz sebe i usmerimo u bolji život građana. Gospodin Tomislav Nikolić, nije tu, ali moram nekoliko reči da kažem. Kao član SRS-a, želim da se njegova porodica uveća do onog broja do kog on to želi. On nema nikakvih problema s članovima SRS-a, možda će jednog dana imati problema s novcem, sa svojom savešću ili moralom, o kom on ne voli da govori, ali to su sve njegove stvari. Kada je gospodin Dragan Todorović isticao da tu stranku vodi Aleksandar Vučić umesto njega, ni to nije naš problem. Ali, vidite jednu podudarnost, prvi je izjavio Aleksandar Vučić, ili mali Vučić, kako neki vole da ga zovu, da je SRS izdao prof. dr Vojislav Šešelj, pa je potom Tomislav Nikolić, dva puta uzastopno, koristio te reči za ovom govornicom. Znate, drage kolege, na šta to mene podseća – na dete koje roditelji od pelena podižu, uspešno savlada srednju školu, potom ga odškoluju na fakultetu, i kada sve to završi, ono kaže za svoje roditelje da su ga izdali. To nije moguće. Želim jednu poruku da uputim onima koji su u zabludi – ne želimo mi iz SRS-a da se bavimo Tomislavom Nikolićem, to je veliki problem DS-a i Borisa Tadića; pravili su ga, rađali, neka ga sada ljuljaju, neka rešavaju taj problem. Građanima Srbije, koji žive u velikoj zabludi u ovom momentu, želim da poručim sledeće, naravno, onima koji misle na način koji ću sada reći – ukoliko žele da ne zastupaju interese građana Srbije, da deo po deo teritorije predaju, da iz dana u dan građani Srbije žive loše, neka idu u DS. Ukoliko žele da pokušaju da sačuvaju teritorijalni integritet i suverenitet naše države, da pokušamo svi zajedno da uradimo nešto za standard i za boljitak građana Srbije, SRS im je otvorena. Na kraju, samo da kažem jedno, dr Vojislav Šešelj je jedan, a Tomislav Nikolić je jadan, bar po ovome kako se ponaša sada.
Gospodin Kragović ima reč.
Dame i gospodo narodni poslanici, reklamiram povredu člana 104. Poslovnika, jer od prethodnog govornika, u stvari, Tomislava Nikolića, lažnog šefa lažne političke stranke, čujem izjavu – ja nikada nisam napadao prof. dr Vojislava Šešelja. Nije poenta – napadati. Ne može, i da hoće, fizički da ga napadne. Prof. dr Vojislav Šešelj je u Hagu i on se tamo brani, a brani Srbiju od ovih okupatora koji žele zlo Srbiji i srpskom narodu. Ono što je poenta, kada napada ideologiju, program, članstvo SRS-a, to se poistovećuje s napadom na prof. dr Vojislava Šešelja. Želim da ukažem da je sramota da neko dođe na Kosovo i da vrbuje članove SRS-a, odbornike, da im obeća kule i gradove, brda i doline, šta ja znam, on prihvati, jadnik, i pređe u SNS, a onda pokuša da povuče još par ljudi. To je nezahvalan posao, nedostojan jednog časnog i poštenog čoveka. Isto tako je nedostojno tražiti – hajde da napravimo neku priču, kako bi mogao da bude bar jedan delegat u Srpskoj skupštini. Nemoguće je da bude, nisu učestvovali na izborima. Ovde dilema traje mesecima, od septembra, da li mandati pripadaju SRS-u ili pripadaju SNS-u. To može da se reši jednim potezom. Bili su izbori, ostaju uverenja koja su izdata narodnim poslanicima, neka ta uverenja donesu ovde. Ako postoji ijedno uverenje narodnog poslanika koje glasi na SNS, on će biti poslanik. Međutim, takvo uverenje ne postoji. Svi oni imaju uverenja SRS - prof. dr Vojislav Šešelj, ali ta uverenja više nisu validna. Oni su odlukom SRS-a isključeni iz stranke, a to je jedan od uslova da im prestane i mandat u Narodnoj skupštini. Zato mora i da se poštuje taj zakon da je njima prestao mandat. Onog momenta kada ovi naprednjaci donesu uverenje gde piše – SNS, ime i prezime, tada će biti narodni poslanici. Sve dotle dok takvo uverenje nemaju, ne mogu to biti, oni su lažni predstavnici, jer predstavljaju lažno radikale, a sada, videli smo kroz dokumenta, i Savet Evrope ukazuje na to. Međutim, nema ko to da ukaže ovoj većini koja treba taj problem da reši i da najzad Skupština bude u onom sastavu kako su građani želeli na izborima 11. maja. Još jednom bih želeo da poručim gospodinu Nikoliću – dok je imao priču kao srpski radikal, bio je veliki i svi su ga cenili i poštovali. Sada, kao naprednjak, nema nikakvu priču, osim što iznosi neke događaje iz privatnog života, a to je ono što koristi zla strina ili zla jetrva, kako se kaže u srpskom narodu.
Predstavnik Poslaničke grupe SRS-a, gospodin Martinović ima reč. Izvolite.
Dame i gospodo narodni poslanici, mislim da ste vi, gospođo Đukić-Dejanović, kao predsednik Narodne skupštine, morali da reagujete, pre nego što se uopšte prešlo na raspravu o dnevnom redu, na izjavu šefa Poslaničke grupe ZES, gospođe Nade Kolundžije, koja je dala jednu prilično skandaloznu izjavu – da poslanici SRS-a ne treba da učestvuju u stalnim delegacijama Narodne skupštine u međunarodnim parlamentarnim institucijama, zato što mi, navodno, kršimo nekakve evropske principe. Ta izjava je ne samo politički skandalozna, ona je suprotna Ustavu Republike Srbije, suprotna je Poslovniku, suprotna je Zakonu o izboru narodnih poslanika i, na kraju krajeva, suprotna je samim tim evropskim principima. Dakle, mi samo insistiramo na načelu koje je primenjeno svuda u Evropi, u svim demokratskim državama, u svim zemljama članicama EU, a to je da politički legitimitet mogu da imaju samo političke stranke koje su učestvovale na izborima, dobile određeni broj glasova, prešle cenzus i osvojile određeni broj mandata u Narodnoj skupštini Republike Srbije. Dakle, insistiramo samo na tome i ne vidim šta je u tome antievropski. Vi ste propustili, kao predsednik Narodne skupštine, da na to reagujete; mislim da ste morali. Takođe, mislim da je i gospođa Čomić, koja vas je neko vreme zamenjivala na mestu predsednika Narodne skupštine, umesto što je davala opomene narodnim poslanicima SRS-a, ponekad paušalno i neosnovano, morala da reaguje na izjavu gospođe Nade Kolundžije. Što se tiče ove tačke dnevnog reda, stav SRS-a je poznat i on se ne menja. Naš stav je isti kao i kada smo raspravljali o stalnim delegacijama u međunarodnim parlamentarnim institucijama. Dakle, smatramo da u RIK-u svoje predstavnike mogu da imaju samo one političke stranke koje su učestvovale na poslednjim parlamentarnim izborima, koji su održani 11. maja prošle godine, i koje su osvojile mandate u Narodnoj skupštini Republike Srbije. Sve ostalo je suprotno Ustavu, sve ostalo je suprotno ustaljenim načelima i principima parlamentarne demokratije. Nema potrebe da ovde ponavljamo sve one argumente koje smo izneli u raspravi o prvoj tački dnevnog reda. Jasno je, 11. maja na izborima nije učestvovala SNS, učestvovala je SRS, sa svojom izbornom listom SRS - dr Vojislav Šešelj, osvojila je 78 mandata i na bazi tih 78 mandata mi tražimo srazmerno učešće u stalnim parlamentarnim delegacijama i u RIK-u. Uopšte ne vidim šta je tu sporno, ne vidim šta je tu antidemokratski, ne vidim šta je u tim našim zalaganjima suprotno principima Saveta Evrope. Uopšte ne želim da govorim o personalnim rešenjima bilo koje partije čija imena se nalaze u Predlogu odluke o razrešenju i imenovanju članova i zamenika članova RIK-a. Dakle, o ovom problemu zaista želim da raspravljam bez bilo kakve mržnje, sujete, surevnjivosti, itd. Prosto, pokušavamo da iznesemo neke principe i neka načela za koje smatramo da su u skladu s Ustavom Republike Srbije, da su u skladu s ovim poslovnikom i da se poštuju svuda, u svim demokratskim državama. Ova rasprava je dobar povod da se odgovori na neke neargumentovane stavove, kako gospodina Tomislava Nikolića, tako i gospođe Nade Kolundžije. Naravno, zbog nedostatka vremena, ne mogu da odgovorim na sve te stavove, ali ću pokušati da objasnim u čemu je nedostatak onih stavova koji su suprotni principima za koje se zalaže SRS. Što se tiče mandata, vidite, mi smo sada u jednoj potpuno šizofrenoj situaciji. Jedni podaci se nalaze na sajtu Narodne skupštine Republike Srbije, na osnovu jednih podataka Ministarstvo finansija prenosi sredstva iz budžeta Republike Srbije za finansiranje političkih stranaka, između ostalog, SRS-u prenosi onoliko para kao da ona ima u ovom trenutku efektivno 78 mandata. Na drugoj strani, operiše se činjenicom da postoji Poslanička grupa ''Napred Srbijo'', koja ima određeni broj poslanika i, praktično, mi sada ne znamo koliko poslanika, u stvari, ima u Narodnoj skupštini i koje političke partije su zastupljene. Za to ste, pre svega, krivi vi, gospođo Kolundžija, odnosno vaša vladajuća koalicija, zato što ste dopustili da se stvori jedan pravni i politički haos u Narodnoj skupštini Republike Srbije. Građani Srbije danas teško žive. Ekonomska kriza je velika, to je svima jasno i u toj velikoj ekonomskoj krizi najjednostavnije je posegnuti za socijalnom demagogijom. Gospodin Tomislav Nikolić je u ponedeljak nekoliko puta ponovio stav – kakvu korist imaju građani Srbije od naše priče o otetim mandatima? Sada bih postavio jedno drugo pitanje – kakvu korist građani Srbije imaju od toga što je on te mandate oteo? Kakvu korist građani Srbije imaju od činjenice da postoji Poslanički klub ''Napred Srbijo''? Izvinjavam se ako ću izneti informaciju koja nije tačna, ali Beogradom već mesecima, između ostalog, kruži informacija da je gospođa Jorgovanka Tabaković prešla u Poslanički klub "Napred Srbijo" zato što je od Milorada Miškovića dobila stan na Novom Beogradu. Pitam vas, izvinjavam se ako nije istina, ponavljam još jedanput, tako sam čuo i u Narodnoj skupštini i van Narodne skupštine, ako je to istina, kakvu korist imaju građani Kragujevca, kakvu korist imaju, uopšte, građani cele Srbije od toga što je gospođa Jorgovanka Tabaković, da bi napustila SRS i prešla kod Tomislava Nikolića, dobila stan? Hoće li građani Srbije od toga imati nekakvu korist? Neće. Ono što govori Tomislav Nikolić, podseća me na ponašanje srednjovekovnih rimskih papa. Tomislav Nikolić je, bez sumnje, jedan od najbogatijih ljudi, barem u ovoj narodnoj skupštini. Poručuje građanima Srbije – teško živite, a ovi zli, pokvareni radikali pričaju o navodno otetim mandatima. To je tipično ponašanje za srednjovekovne rimske pape. Čitajte istorijske knjige. Videćete da su rimske pape u srednjem veku bili najbogatiji ljudi u Evropi. Živeli su u skupocenim zamkovima. Živeli su raskalašno. Pravili su vanbračnu decu, ali su svojoj pastvi poručivali – živite skromno, odričite se ovozemaljskih blaga itd. Tu istu priču danas ponavlja Tomislav Nikolić, čovek čiji je vozni park verovatno bogatiji od voznog parka nekih najbogatijih ljudi u Srbiji. Kaže kako poslanici SRS-a, u skupocenim odelima, zamislite, pričaju o našim otetim mandatima. Dalje, Tomislav Nikolić kaže da, apsolutno, ne postoji problem mandata. Mandat narodnog poslanika je slobodan. Svako može da odlučuje kojoj političkoj partiji će da pripada i kom poslaničkom klubu će da pristupi. Postavljaju se dva pitanja. Prvo pitanje, ako ostavke koje su potpisali svi narodni poslanici SRS-a u kancelariji Tomislava Nikolića, koji je tada bio, 11. juna 2008. godine, šef Poslaničke grupe SRS-a, ne proizvode bilo kakvo dejstvo, zašto je Tomislav Nikolić od nas tražio da te ostavke potpisujemo? A ko je tada imao isto shvatanje koje ima danas, postavlja se pitanje, zašto smo mi te ostavke potpisivali, ako one ne proizvode bilo kakvo pravno dejstvo, ako na osnovu tih ostavki ne može da prestane mandat narodnom poslaniku? Drugo pitanje koje se postavlja, ako te ostavke ne proizvode pravno dejstvo, zašto ih je Tomislav Nikolić onda odneo sa sobom kada je napustio SRS? Mogao je da ih ostavi, kao hrpu bezvrednog papira, u kancelarijama SRS-a; što da se čovek muči da ih nosi, ako one nemaju nikakvu svrhu. Naravno da te ostavke imaju svoju svrhu. Naravno da one proizvode pravno dejstvo i da ih SRS poseduje, kao što ih ne poseduje, ovde danas, 29. januara 2009. godine, ne bi sedeo nijedan član nekog fantomskog poslaničkog kluba "Napred Srbijo". Što se tiče Tomislava Nikolića, ne vredi više trošiti reči. Videli ste danas, on je veliki Srbin, on se bori za očuvanje KiM-a u sastavu Srbije. Priča o nekim pročitanim knjigama, o nekim silnim ratovima. Ne znam koje je on to silne knjige i kakve je škole izučio, bivši komunista, bivši narodni radikal, bivši srpski radikal, sadašnji srpski naprednjak, s tendencijom da postane Ivo Sanader, bivši pružni radnik i šef groblja u Kragujevcu, bivši četnički vojvoda! Ne znam gde se on to naratovao i ne znam kakve je on to silne knjige pročitao. Danas, taj isti čovek priča o odbrani KiM-a i odbrani državnog integriteta Srbije. Mene to podseća na priču o Mehmed-paši Sokoloviću, koga su kao dečaka odveli u Carigrad, poturčili, i on je uspeo da stigne do funkcije velikog vezira, odnosno predsednika sultanove vlade. Kažu da je pod stare dane, neposredno pred smrt, terao svog slugu da mu čita knjigu, odnosno epsku pesmu "Boj na Kosovu". Kada je došao do onog dela gde Srbi jurišaju na Turke, Mehmed-paša kaže – evo, idu naši, a sluga mu kaže – pa, nisu naši, to su Srbi. On mu kaže – neka, neka, dijete, samo ti čitaj dalje. Otprilike je ista situacija i s Tomislavom Nikolićem. On je 18 godina pričao istu priču koju je čuo od Vojislava Šešelja i ništa Tomislav Nikolić o politici ne zna, osim onoga što je naučio od Vojislava Šešelja. Nije lako, posle 18 godina, promeniti potpuno ideološku orijentaciju. I danas, ponekad, za ovom govornicom, Tomislavu Nikoliću zaluta poneka nacionalistička rečenica. Nije ovde bitan Tomislav Nikolić, ovde su bitni oni koji su napravili sve ovo što su napravili i koji su Narodnu skupštinu Republike Srbije doveli u stanje pravnog i političkog haosa. Gospođo Kolundžija, pokušavate da obmanete građane Srbije i narodne poslanike, tezom da je poslanički klub isto što i politička partija. Uporno vam govorimo da to nije tako. Ustavna kategorija je politička partija. Političke stranke su subjekti političkog života. Političke stranke učestvuju na izborima, ne učestvuje poslanički klub na izborima. Šta je poslanički klub? Poslanički klub je samo parlamentarni ogranak, ili parlamentarna frakcija neke političke stranke. Vi uporno insistirate na tezi da je poslanički klub neka tvorevina koja ima samostalnu pravnu i političku egzistenciju, nezavisno od političke stranke. Dopuštate da u Narodnoj skupštini funkcioniše poslanički klub koji pripada političkoj partiji koja uopšte nije učestvovala na parlamentarnim izborima. Nemam nikakvih problema zbog toga što ta partija postoji. Što se mene tiče, ako narod bude rekao na sledećim parlamentarnim izborima da treba da imaju 250 mandata u Narodnoj skupštini, neka imaju. Narodna se ne poriče. Pokušavate na silu da dokažete da je crno belo, a da je belo crno. Ne može, gospođo Kolundžija. Poslanički klub nije samostalna institucija, on je samo produžetak jedne političke partije. Uporno, u svim materijalima, izbegavate da pomenete termin politička partija. Svuda koristite termin – poslanički klub. To, jednostavno, nije ispravno, ni s ustavnog, ni s političkog aspekta. Besmisleno je ovo što priča Tomislav Nikolić, da se on bori protiv Mlađana Dinkića, Božidara Đelića, protiv kriminala, korupcije, itd. Dopustili ste kriminal i korupciju u Narodnoj skupštini. Nema većeg kriminala od činjenice da neko odnese sa sobom, odnosno ukrade blanko potpisane ostavke narodnih poslanika. To je kriminal koji ste vi, gospođo Kolundžija, tolerisali i još uvek tolerišete u Narodnoj skupštini Republike Srbije. Kakva je svrha borbe protiv Božidara Đelića, protiv Mlađana Dinkića, protiv mafijaša i kriminalaca, ako vi tolerišete kriminal u Narodnoj skupštini? Legalizujete kriminalno stanje u Narodnoj skupštini. To činite kroz sve ove materijale. Kako je moguće, gospođo Kolundžija, to pitanje sam postavio i kada smo raspravljali o prvoj tački dnevnog reda, gde, u kojoj državi članici Saveta Evrope je moguće da u narodnoj skupštini sede poslanici političke partije koja uopšte nije učestvovala na parlamentarnim izborima? Uporno pokušavamo da vam dokažemo da toga nema u svetu, da je to suprotno svim ustaljenim principima demokratije, a onda nas optužite da poslanici SRS-a ne treba da učestvuju u delegacijama Narodne skupštine, zato što, navodno, kršimo principe Saveta Evrope. Kršite ih vi, gospođo Kolundžija. Vi iz DS-a se ponašate kao da se u Narodnoj skupštini, septembra 2008. godine, nije desilo ništa strašno. Posvađali se radikali, šta mi tu možemo, postoje dva poslanička kluba. Nemamo ostavke itd. Imate ostavke. Mesecima slušamo priču – zašto vi radikali stalno pričate o tim ukradenim ostavkama, mandatima? Dajte nam papire. Pustite to u skupštinsku proceduru. Rešićemo to u skladu s Ustavom i zakonom. Jesmo li vam predali blanko potpisane ostavke tri bivša narodna poslanika SRS-a? O tome je juče govorio i gospodin Dragan Todorović. Što ne zakazujete sednicu Administrativnog odbora, ako se borite za vladavinu prava, ako vam je zaista stalo da se reši pitanje tih mandata? Imate sada blanko potpisane ostavke, imate izjave bivših narodnih poslanika SRS-a da svoj mandat stavljaju na raspolaganje SRS-u. Zašto ništa ne preduzimate? Zašto tolerišete potpuno nenormalno, patološko stanje u Narodnoj skupštini Republike Srbije? Iz aviona se vidi da svi problemi u ovoj skupštini, ili barem najveći deo tih problema, potiče od činjenice da je formirana jedna poslanička grupa suprotno Ustavu i zakonu. Jedan od vaših argumenata, koji je smešan i za koji zaista ne mogu da verujem da ga upotrebljavate, a istovremeno hoćete da budete ozbiljan političar, jeste sledeći. Ustav kaže da narodni poslanik može da stavi svoj mandat na raspolaganje političkoj partiji koja ga je kandidovala, pod uslovima propisanim zakonima, a vi kažete da tog zakona nema. Kako nema, gospođo Kolundžija? Zar ne važi Zakon o izboru narodnih poslanika? Kako mi svi sedimo u ovoj skupštini ako ne postoji zakon na osnovu koga se narodni poslanici biraju i na osnovu kojeg narodnim poslanicima prestaje mandat? Zakon o izboru narodnih poslanika, gospođo Kolundžija, propisuje da mandat narodnih poslanika prestaje ostavkom. Podnesemo vam ostavke bivših narodnih poslanika SRS-a, vi ništa ne preduzimate. Podnesemo izjave kojima ti bivši narodni poslanici SRS-a svoj mandat stavljaju na raspolaganje SRS-u, vi ništa ne preduzimate. Ne znam koje još druge dokumente očekujete. Jasno je, gospođo Kolundžija, da DS stoji iza svega onog ružnog što se dešava u Narodnoj skupštini Republike Srbije, od septembra, pa naovamo. Ako neko krši principe Saveta Evrope, kršite ih vi iz DS-a. Nije ovde glavni krivac Tomislav Nikolić. Glavni krivac ste vi koji tolerišete ovo nelegalno stanje. Sada se postavlja pitanje, do kada će to nelegalno stanje da traje? Uporno, mesecima optužujete SRS da opstruiše rad Parlamenta. Za vas je opstrukcija rada Parlamenta kada kažemo da su nam pokradeni mandati, za vas je opstrukcija Parlamenta kada kažemo da jedna politička partija, kada uđe u Narodnu skupštinu Republike Srbije s određenim brojem mandata, kad se završi mandat te Narodne skupštine, s istim brojem mandata izlazi iz te Narodne skupštine. Kako je moguće da jedna partija, gde to u svetu ima, uđe u jednu skupštinu sa 78 mandata, a izađe sa 57, 58, 60 itd? Toga nema, gospođo Kolundžija. Uporno tolerišete nešto za šta i sami znate da nema uporište u Ustavu i zakonu. Vaši poslanici ćute. Nema nijednog narodnog poslanika, da li iz vlasti ili iz opozicije, koji će da opravda ovo što je uradio Tomislav Nikolić. Svi se toga gnušate, ali o tome pričate po kuloarima. Kada dođe vreme za sednicu Narodne skupštine, kada treba to da kažete javno, za govornicom, pravite se kao da niste odavde. Šta tu možemo? Možete mnogo toga.Od vas zavisi, gospođo Kolundžija, da li će Srbija da bude pravna država ili ne. Ako vam nije stalo do toga, meni je zbog toga jako žao, a ako vam je zaista stalo, onda preduzmite neke konkretne korake da se ovo nelegalno stanje reši. Ponavljam još jedanput, nemam ništa protiv toga da na sledećim parlamentarnim izborima SNS učestvuje sa svojom izbornom listom. Neka osvoji sve mandate u Narodnoj skupštini, neka formiraju vladu, neka učine nešto epohalno za Republiku Srbiju i njene građane, to ću prvi da pozdravim, ali do tada morate da poštujete činjenicu da su 11. maja 2008. godine održani poslednji parlamentarni izbori i da je na tim izborima SRS osvojila 78 mandata i da na bazi tih osvojenih 78 mandata tražimo učešće i u međunarodnim parlamentarnim institucijama i u RIK-u i u radnim telima Narodne skupštine Republike Srbije.
Reč ima gospođa Jorgovanka Tabaković, po Poslovniku.
Poštovane kolege poslanici, građani Srbije, pretrpela sam mnoge uvrede od ljudi sa kojima sam do juče radila, ali ovo je danas prevazišlo svaku meru. Gospodine Martinoviću, ako ne možete u stranci u kojoj ste ostali da napredujete vašom pameću, zaista mi je žao što se s ovakvim lažima kvalifikujete za napredovanje. Imam jedno konkretno pitanje, koje mogu, u okviru povrede Poslovnika, da svrstam u član 225. Molim Ministarstvo finansija, njegov organ, Poresku upravu, da proveri da li Jorgovanka Tabaković, od oca Boška, rođena Mišković, majka troje dece, poseduje bilo kakvu nekretninu u Beogradu, Novom Sadu ili bilo gde, sem stana u Branimira Ćosića broj 7, u kojem živim. Mislite da je dovoljno reći – izvinjavam se ako nije istina, a znate da to nije istina? Usuđujem se da s ove govornice izgovorim nikada težu reč – sram vas bilo. Molim da mi se u pismenoj formi, kao i svim poslanicima ovog doma, koji cenim, dostavi odgovor, a posebno gospodinu Martinoviću. Ovu konstataciju je svojevremeno iznela gospođa Gordana Pop-Lazić. Nisam odgovorila, u hodniku sam joj pred novinarima rekla, jezikom koji jedino razume – Gordana, neka u tom stanu na Novom Beogradu, koji ne posedujem, žive tvoja deca. Sada ste, valjda, razumeli svi.
Reč ima gospodin Martinović, replika. Zamolila bih vas da se utišate, ništa nismo videli, ne znam šta je bilo. Ni gospođica Nataša Jovanović ni ja nismo videle, ali vas molim da smirite strasti i da motorne i verbalne aktivnosti dovedete do nivoa pristojnog za ovo funkcionisanje.
Dame i gospodo narodni poslanici, nadam se da ste primetili da ono što sam rekao nisam rekao s namerom da bilo koga uvredim. Ponovio sam ono o čemu se uveliko priča u Beogradu, u Narodnoj skupštini i van Narodne skupštine i izvinjavam se još jedanput ako to nije istina. Postoji nešto drugo, gospodin Tomislav Nikolić je u ponedeljak rekao da je napustio SRS zato što Vojislav Šešelj ne dozvoljava da SRS dođe na vlast. Sada postavljam pitanje i gospodinu Tomislavu Nikoliću i gospođi Jorgovanki Tabaković, koji nikada ne bi videli ministarske kabinete da im to nije omogućio Vojislav Šešelj. Kako je moguće da je Vojislav Šešelj, 1998. godine, hteo da osvoji vlast u Srbiji, a, navodno, 2008. godine nije hteo da osvoji vlast u Srbiji? Da vas podsetim, 2004. godine, kada su održani lokalni izbori u Srbiji, SRS osvojila je veliki broj opština u Srbiji. Nađite ijednog čoveka, srpskog radikala, kome je Vojislav Šešelj poručio – ne smeš da osvojiš vlast u toj i toj opštini, ili u tom i tom gradu. Rekao je, međutim, sledeće: nemojte da ulazite u vlast sa kriminalcima, s lopovima, nemojte da brukate stranku, iz vlasti morate da izađete čistih ruku, onako kako ste u vlast i ušli. Sada, 2008. godine, osvojili smo vlast u brojnim opštinama u Srbiji i u Vojvodini, neke opštine smo izgubili zato što su koalicioni partneri bili prevrtljivi, prodali veru za večeru i u poslednji čas pretrčali na stranu tzv. evropskog bloka, ali ni 2008. godine niste mogli da nađete jednog srpskog radikala kome je Vojislav Šešelj rekao – nemoj da osvajaš vlast, nemoj da ulaziš u vlast. Dakle, ta teza Tomislava Nikolića ne stoji. Što se tiče pitanja da li nekoga treba da bude sramota ili ne, uz sve uvažavanje gospođe Jorgovanke Tabaković kao ekonomskog stručnjaka i, pre svega, kao jedne dame, moram da vas podsetim, gospođo Tabaković, da ste 2000. godine, posle petooktobarskog puča, vratili člansku kartu SRS-a, iako ste prethodno bili ministar u Republičkoj vladi, baš zahvaljujući Vojislavu Šešelju, pa vas je Vojislav Šešelj, na insistiranje Milorada Mirčića, vratio u SRS i omogućio vam da ponovo postanete narodni poslanik Srpske radikalne stranke. Sada, sami vidite kako ste im vratili i da li i koga treba da bude stid i sramota zbog onoga što je uradio.
Gospođica Nataša Jovanović, po Poslovniku.
Gospodine Martinoviću, hvala vam što ste, kao častan čovek, zarad javnosti, ovu istinu, a naročito ovaj period učlanjenja i veliku plemenitost našeg predsednika dr Šešelja ponovo objasnili. Moram da govorim o neutemeljenosti ovog vašeg predloga, gospođo Kolundžija, s aspekta Zakona o izboru narodnih poslanika i onoga šta treba da radi RIK. Pošto vam je gospodin Martinović objasnio, kao ovlašćeni predstavnik naše poslaničke grupe, mi smo vam to govorili kao prijavljeni na listi, sada rizikujete, gospođo Kolundžija, da uđete u dalje kršenje ne samo demokratskih principa, nego da na odgovoran državni posao imenujete ljude koji nikako to ne mogu da budu. Mogu da to budu po svom zvanju, jer tamo piše da su oni diplomirani pravnici, a takvih je na desetine hiljada u našoj zemlji, ali ako Zakon o izboru narodnih poslanika kaže, član 33. Zakona, da članovi RIK-a, na predlog poslaničkih grupa, mogu da budu diplomirani pravnici, onda ne možete da nam kažete da ćete sada, što reče juče gospođa Radeta, iz jednog neprava, koje ste dali nekome formiranjem te fantomske grupe i stranke u Skupštini Srbije, da date dodatno pravo da oni sprovode izborni proces i da imaju ovako odgovornu funkciju. Ako ćete, gospođo Kolundžija, da ostanete pri stavu da ti građani Srbije, koje sam po imenu i prezimenu čitala jutros, treba da budu članovi RIK-a, a to je otimačina, dalja pljačka svega onoga što se zove izborna volja građana, otimate od poslanika SRS-a ono što je naše pravo da po zakonu predložimo, onda nastavite dalje tako da se igrate i budite neozbiljni, kao što ste svoju neozbiljnost pokazali i u protekla četiri dana kada niste poslali našu delegaciju, legitimnu delegaciju ovog parlamenta, na Parlamentarnu skupštinu Saveta Evrope. Onda, gospođo Kolundžija, povucite ovaj predlog, pa dopišite sledeća imena, napravite drugu kombinaciju, ali ova bi bila mnogo časnija. O tome je počeo da govori gospodin Momir Marković, a ja vam sada dajem novi predlog. Pored ovih imena koje ste stavili, ovih fantoma koji se pojavljuju u ovoj seriji na RTS-u, nastavku ''Bele lađe'', svake nedelje u 20 časova, Roska, Ćirko i ostali, evo, lepo dopišite i sledeća imena: Pokret snaga Srbije - Bogoljub Karić, stavite im jednog člana, pošto su po izveštaju RIK-a osvojili na izborima nula mandata; Da se selo pita - Narodna seljačka stranka - Marijan Rističević, i njemu jedno mesto; Reformistička stranka - dr Aleksandar Višnjić, i on hoće jedno mesto člana ili zamenika, svejedno mu je, stavite ga u RIK... (Predsednik: Vreme.) Romska partija - Srđan Šajn, završavam; Pokret moja Srbija - Branislav Lečić, hoće i Lečić jedno mesto; Ujedinjeni Vlasi Srbije - dr Predrag Balašević; Građanska inicijativa Goranaca - GIG; Romi za Roma - Miloš Paunković; Unija Roma Srbije - dr Rajko Đurić; Vojvođanska partija - mr Igor Kurjački; Narodni pokret Srbije - Milan Paroški; Crnogorska partija - Nenad Stevović; Savez bačkih Bunjevaca - Mirko Bajić; Patriotska stranka dijaspore - Zoran Milinković. Svima njima dajte po jedno mesto, da cirkus bude veći, jer veće smejurije nema. Što je najgore od svega, jedni nisu ni bili na listi, a ovi bar znaju, osvojili su ovoliko glasova, piše – nula mandata. Pojavljuju se i nije ih sramota da s ove govornice brane stav da oni imaju pravo negde. Imaju u Savezu pčelara, ribolovaca i ne znam gde. Hvala.
Gospođa Tabaković, zamenik šefa Poslaničke grupe.
Ne zbog gospodina Martinovića, već zbog srpske javnosti, 2003. godine, 24. februara, na dan kada je gospodin Vojislav Šešelj odlučio da dobrovoljno ode u Hag, moj pokojni suprug je spakovao moju i njegovu člansku kartu i vratio ih Draganu Todoroviću. Nikada se niko nije pitao, ni pomislio da bi Jorgovanka mogla da ode u neku drugu stranku, sem onih koji su želeli da zauzmu mesto koje sam ja zasluživala i imala u stranci. Vama su pričali, a vi niste dobro zapamtili. Da, gospodin Mirčić mi je vratio te članske karte kada sam se, svojim radom i svojom odlukom da se ponovo aktiviram u politici, vratila među one od kojih, izgleda, dobar deo nije bio vredan da ih nazivam svojim prijateljima. Isključivo zbog srpske javnosti sam ovo iznela. Zahvaljujem, predsednice, za reč. (Za sve vreme govora narodnog poslanika Jorgovanke Tabaković, narodni poslanici SRS-a su lupali o klupe.)
Zahvaljujem. Gospođa Gordana Pop-Lazić, takođe, ima prednost.
Gospođo predsedavajuća, ako treba da upoznajemo javnost s nekim unutarstranačkim stvarima, zaista osećam obavezu, pošto sam krivac što se gospođa Tabaković nalazila uopšte u SRS-u i što je narodni poslanik, da, opet zarad srpske javnosti, nešto kažem. Tačno je da je ona vratila svoju partijsku knjižicu pre nego što je Vojislav Šešelj otišao u Hag, a kada se već znalo da odlazi, i pre Centralne otadžbinske uprave, i da je on lično pozivao i rekao da nema razloga da se ljuti, a njena ljutnja je bila usmerena na to – zašto ona nije narodni poslanik. Podsetiću vas da je u to vreme SRS imala relativno mali broj narodnih poslanika, posle 2000. godine, i da smo vodili računa, pre svega, o stranačkim interesima, da smo mandate dodelili, uglavnom, predsednicima okružnih odbora. Dakle, samo njen lični interes je tu bio u pitanju i vraćanje partijske knjižice bilo je rezultat tog njenog nezadovoljstva. Posle izvesnog broja godina, ja sam, priznajem, u poseti Vojislavu Šešelju, rekla –vidimo da se pokajala, da bi nastavila da radi, da joj damo šansu, a Vojislav je rekao – jeste, zaista, bila je bolesna, možda je imala nekih zdravstvenih problema koji su inicirali takvo nezrelo ponašanje; pa, neka je, neka radi, nemam ništa protiv, jer on,čovek, nikada nije bio osvetoljubiv i svakome je davao šansu da se iskaže onoliko koliko je svako od nas individualno mogao. Svi smo mi različiti, neko može više, neko manje, neko je bolji na terenu, neko za govornicom, ali to je prava istina. On joj je ponovo pružio ruku i šansu i evo kako mu je ponovo vratila. Neću da govorim o tome šta lično mislim o dotičnoj gospođi i šta je gospodin Vojislav Šešelj lično o njoj mislio, jer to je osoba koja se uvek pojavljivala samo pred izbore, a nikad kada je trebalo raditi na terenu i širiti ideologiju i program SRS-a.
Gospodin Sreto Perić, zatim gospodin Maraš.
Dame i gospodo narodni poslanici, gospođo Slavice Đukić-Dejanović, smatram da ste, par ekselans, stručnjak za ono što radite, napredovali ste od momenta kada ste preuzeli vođenje Narodne skupštine, ali ja vidim i u vama odgovornost za blokadu ovog parlamenta. Pre svih, odgovorna je gospođa Nada Kolundžija, ona je potpisala podnošenje ove odluke, kod vas nije potpisano. Nisam ni siguran sad da ste pročitali, a vama Tomislav Nikolić treba ovde samo da biste oduzimali kvalitetno vreme poslanicima SRS-a, da raspravljamo o onome što jeste problem građana Srbije, umesto što se bavimo onim što je sporedna stvar. Kad god Vlada Republike Srbije nema neko rešenje, ili Boris Tadić, od koga zahtevam da rešava ovaj problem, kao predsednik DS-a, ovde se pojavljuje gospođa Nada Kolundžija. Ne mislim ništa loše o gospođi Nadi Kolundžiji, ali ona je predložila ovaj predlog odluke. Moram da vas podsetim, gospođo Nado Kolundžija, da pored vas sedi kolega Vlatko Ratković, koji je dobar pravni stručnjak, da ova odluka koju ste vi predložili nije u skladu sa članom 33. Zakona o izboru narodnih poslanika, jer predlagati mogu samo političke stranke koje su učestvovale na izborima i prešle cenzus u momentu predlaganja i donošenja ove odluke. Poslanički klub je kategorija, ili ustanova, koju poznaje samo Poslovnik o radu Narodne skupštine. Nijedan drugi važeći pozitivni akt u pravnom sistemu Republike Srbije ne poznaje poslanički klub, ali zato političke stranke poznaje, pre svega, Ustav Republike Srbije, poznaje Zakon o izboru narodnih poslanika, Zakon o finansiranju političkih stranaka i niz drugih propisa. Vi niste mogli, uopšte, predložiti ovakvu odluku. Znate o čemu se radi ovde? Ne znam koliko, neću o toj brojci ni da govorim, ali je za mene relevantno samo 78 poslaničkih mandata SRS-a. Oni se dobijaju na osnovu određenog broja glasova, 78 članova SRS, kao poslanika te iste stranke, u ime milion 219 hiljada i 436 građana Republike Srbije koji su izrazili svoju slobodnu volju na izborima. Ne smemo da to prepustimo tek tako. Poslanički mandat nije Sreto Perić, nego poslanički mandatzavisi od broja građana, koliko njih izađe, iskaže svoju slobodnu volju. To je 20.000 slobodno izražene volje građana Republike Srbije i takav glas je potpuno isti, bez obzira na to da li je reč o akademiku, profesoru, o poljoprivredniku ili seljaku iz okoline Podrinja. To je dan kada se izjednačavamo svi. (Predsednik: Vreme.) Vi ovde ne pravite jasnu razliku, a mi, u ime milion i skoro 300.000 građana Republike Srbije, ne smemo to da vam dopustimo. Rešite problem, da ne bi bilo još gore. Nisu problem poslanici SRS-a, možemo raditi 24 sata. Ne smemo da kao taoce vaše nesposobne i nespremne politike da rešavate probleme držimo građane Republike Srbije.
Ima reč gospodin Slobodan Maraš. Izvolite.
Poštovane predsedništvo, dame i gospodo narodni poslanici, po članu 104. stav 1, narodni poslanici su dužni da čuvaju dostojanstvo Skupštine. Dostojanstvo Skupštine može da se naruši činjenjem ili nečinjenjem. Gospođo predsednice, vi ste više puta pokazali fleksibilnost, ali nekoliko puta ste pokazali i nespremnost da reagujete u situacijama kada je dostojanstvo Skupštine, zaista, bilo narušeno. Podvlačim, vaše nečinjenje. Jer, mi smo svašta slušali u ovoj sali prethodnih dana, dok vi niste bili prisutni, a takođe smo slušali svašta sada. Prvi put, verovatno, u novijoj istoriji srpskog parlamentarizma se pet sati priča o delegacijama Skupštine, a pet sati će se, verovatno, pričati o sastavu RIK-a. Gospođa Nada Kolundžija, kao najodgovornija trenutno u vladajućoj koaliciji koja sedi u Skupštini, kao i gospodin Ružić, koji je trenutno tu, a deo je te vladajuće većine, kao šefovi poslaničkih grupa, osim što čekaju da ovaj problem sam od sebe prođe, moraju nešto da urade. Ovo traje četiri dana i verovatno će trajati još 44 dana. Čujemo besmislene stvari, čujemo i uvrede, čujemo i argumente, ali vi morate nešto uraditi. Da li je vaša reakcija pismo direktora RTS-a? Da li je vaša reakcija tišina o merama Vlade, koja nije ni sa kim iz opozicije razgovarala o merama – kako Srbija da izađe iz ove krize? Doneli su danas neke mere, čije ćemo rezultate tek videti, ali ovo što se dešava u ovoj sali vi možete da sprečite, možete da rešite. Čekajući, žmureći nad problemom koji postoji, dezavuišete ovu skupštinu i mislim da na mnogo jači način rušite dostojanstvo Skupštine što puštate da četiri dana ovo traje, s izgledom da se ne završi nikada. Problem neće sam od sebe nestati, problem mora da se reši. Bilo je slučajeva kada ste pokazali sposobnost da rešite probleme. Ja vas molim da date sve od sebe da rešite probleme koji postoje u ovoj skupštini. Vi znate zbog čega postoje. Građani su taoci. Vi ste videli kakve su reakcije javnog mnjenja na ovo što se dešava u Skupštini, ali, verujte, jednog dana, jednog trenutka će se okrenuti protiv vas. To je sigurno. Vi ste najodgovorniji, vi ste većina. Molim vas, reagujte na neki način, pokušajte da rešite problem. Imamo predlog delegacije, imamo amandmane i imamo zahtev da se vrate mandati, imamo tišinu da se ne vrate mandati. Imamo poziv na Ustav i s jedne i s druge strane i to će trajati, verovatno, dok se ne raspusti ova skupština ili se ne raspišu novi izbori. To nikome trenutno nije u interesu, iz prostog razloga što je Srbija u jako teškoj situaciji, a možda je to i jedino rešenje. Ako mislite da će ovo samospaljivanje, ako ga vi tako doživljavate, ja se izvinjavam što to slobodno tumačim, da će ovaj rat, verbalni, koji postoji između dve poslaničke grupe, samo njima štetiti, mislim da duboko grešite, jer šteti dostojanstvu Skupštine, šteti opštoj ideji parlamentarizma i izbora, šta će ljudi sledeći put da biraju. Ja se izvinjavam što sam prekoračio vreme, ali mi iz LDP-a smo se juče dva puta javili. Ovo je prvi put da se danas javljamo, ali zaista imamo želju da radimo svoj posao. Čeka desetina zakona na usvajanje, a imate spremnost da se radi na tome. Ja vas molim da pokušate da rešite problem. Hvala vam.
Zahvaljujem, gospodine Maraš. Ima reč gospođa Kolundžija. Izvolite.
Poštovana gospođo, predsedništvo, dame i gospodo narodni poslanici, ovde se stvara jedna potpuno pogrešna slika o tome da sam ja ta koja je napravila spisak članova RIK-a. Istine radi, htela bih da kažem da je Predlog RIK-a sačinjen na taj način što je na konsultacijama šefova poslaničkih klubova dogovorena proporcija o zastupljenosti poslaničkih klubova u RIK-u, da je svaki poslanički klub, u skladu s tom proporcijom, dostavio svoj spisak predloga. Ja vas molim, gospodo iz SRS-a, da vidite koji ste vi spisak dostavili. To je upravo ono što sam ja samo objedinila u Predlogu odluke o RIK-u. Dakle, možete da odmahujete glavom, gospodine Martinoviću, ali to je istina. Ja ću sada tražiti od službe da se dostavi šta je SRS dostavila kao predlog, ne ono što ste naknadno dostavljali, šta ste dostavili kao predlog koji sam ja samo objedinila. Smatram da nije istina, govorite nešto što nije tačno, pokušavajući da napravite atmosferu u kojoj ovde neko nešto samovoljno radi. Dakle, niko ovde ne radi ništa samovoljno. Ono što vi pokušavate da izdignete na nivo nacionalnog i državnog problema broj jedan jeste vaš unutrašnji problem. Ono što je, s druge strane, najblaže rečeno, nepošteno u odnosu na vladajuću većinu, jeste da se pokušava predstaviti kako vladajuća većina nije spremna da taj problem razreši. Postoji vrlo jasno ograničenje u razrešenju tog problema. Dakle, postoji nesporna činjenica da se mandati mogu oduzimati samo pod uslovima koji su predviđeni zakonom. Taj zakon nedvosmisleno daje mogućnost da mandat može prestati u određenim uslovima pre isteka roka na koji je narodni poslanik izabran, ukoliko se ispune sledeći uslovi, a jedan od tih uslova jeste ostavka. O mandatima za koje su ostavke dostavljene, Administrativni odbor će raspravljati i doneti odluku, i to nije sporno. Dakle, ako vi hoćete da blokirate rad zato što hoćete da ucenite da se nešto radi brže, onda to morate javno reći. Onda svi građani Srbije moraju da znaju o čemu se ovde radi, da se radi o uceni i nameri da se istera nešto što je nečiji unutrašnji interes. Dakle, još jednom ponavljam, odluku sam sačinila na osnovu predloga koje su dostavile poslaničke grupe i nijedno ime nisam izmenila u odnosu na ono što su poslaničke grupe dostavile. Mislim da je to jako važno, jer se ovde pokušava predstaviti kao da sam ja to uradila svojom voljom, sama određujući ko će biti član RIK-a, što, prosto, nije tačno.
Ima reč gospodin Todorović.
Dame i gospodo narodni poslanici, javljam se po čl. 101, 103. i 104. Gospođo Kolundžija, ja vas najlepše molim da razumete neke stvari. Nemojte da ih preokrećete i pokušavate da obmanete građane Srbije. Jer, SRS ne ucenjuje nikoga i nikada nije ucenjivala, odnosno SRS radi ono što misli da treba da radi svaka stranka – da se bori protiv prekrajanja izborne volje građana Srbije, i mi to radimo. Ne damo da se kradu izborni rezultati iz maja 2008. godine. Gospođo Kolundžija, ja vas podsećam da smo na izborima dobili 78 mandata. Voljom vaše većine i ostavljanjem nekih praznina u Zakonu o izboru narodnih poslanika, vi ste omogućili da neke nedefinisane situacije dovedu do ovakvih problema, a vi nećete da ih rešavate. Posebno je važno, gospođo Kolundžija, i na mnogim sastancima, na kojima smo učestvovali i vi i ja, mnogi šefovi poslaničkih grupa, neću ovde da ih prozivam, rekli su vam da ste vi odgovorni i da vi treba to da rešite. Upozoravali smo vas da treba da nam vratite Administrativni odbor, Odbor za finansije, sve ono što je pripalo Srpskoj radikalnoj stranci. Gospođo Kolundžija, pozivam vas da kažete građanima Srbije, ne treba da vas pozivam, to ste i sa govornice govorili, koliko ste nas puta upozoravali: šta to radite, podnesite ostavke, podnesite izjave, i nema nikakvih problema, a ne da opstruišete rad Skupštine Srbije. Građani Srbije, vama se obraćam, podneli smo neopozive ostavke, podneli smo izjave troje poslanika koji svoje mandate stavljaju na raspolaganje SRS-u, u skaldu sa Zakonom. Nedelju dana je prošlo, Administrativni odbor se ne zakazuje. Čija je to volja, gospođo Kolundžija? Među strankama vladajuće većine, to mogu da kažem zato što je rečeno u emisiji "Kažiprst", gospođa Grubješić je rekla da, što se tiče stranke G17 plus, ona smatra da mandati pripadaju SRS-u. Od koga to zavisi, ako ne zavisi od vas iz DS-a? Vama odgovara da, pre svega, unutrašnje probleme, probleme unutar stranke rešavate tako što ćete zamajavati građane Srbije, ostavljanjem ovih nerešenih problema u Skupštini Srbije i pokušati da se za to optuži SRS. Preporučio sam vam, sedite vi u vladajućoj većini, dogovorite se i recite šta hoćete, ali da to građani Srbije znaju jasno i glasno, nemojte za sve probleme da optužujete opoziciju i SRS.
Gospodin Branko Ružić.
Poštovana predsednice, poštovano predsedništvo, dame i gospodo narodni poslanici, reklamiram povredu člana 100. i člana 101. Poslovnika. Koristim pravo na repliku nakon izlaganja kolege Maraša. Dakle, proces obesmišljavanja rada Parlamenta, koji traje već duži niz, može se reći, meseci, jeste proizvod jedne podele koja je nastala u SRS-u i to niko ne može da pobije. Kompromitacija predstavničke funkcije, koja jeste jedna od vitalnih funkcija ovog doma, u međunarodnim organizacijama, odnosno parlamentarnim skupštinama, bilo Saveta Evrope, NATO-a, OEBS-a, Zapadnoevropske unije, takođe je nešto što nije potrebno ni ovom domu, ni državi Srbiji, ni građanima Srbije, bez obzira na to za koga su oni glasali, da li za DS, SPS, SRS, jer oni nisu glasali za to da se ovde raspravlja o nekim tehničkim pitanjima, trivijalnim pitanjima, o kojima se u parlamentarnoj praksi nikada nije raspravljalo u Srbiji, nego su sve odluke bile donošene konsenzusom. I opozicione i pozicione stranke su, na osnovu predloga, parametara i kvota koje su prethodno utvrđene, davale svoje predstavnike i u RIK i u parlamentarne delegacije i nakon toga smo samo imali, praktično, 15 minuta da tehnički sprovedemo glasanje. Sada smo došli u situaciju da, zbog poznatih nesporazuma unutar SRS-a, dođemo do toga da, čak, imamo jedan vokabular između predstavnika te dve opcije koji ne priliči ovom domu, a mislim da ne priliči ni onima koji su tada, inicijalno, za tu političku odluku glasali. Siguran sam da građani ovo umeju da prepoznaju, siguran sam da će to umeti da vrednuju i kada uslede neki novi izbora, ali, takođe, i vi iz SRS-a i SNS-a, budite sigurni da izbori neće biti raspisivani da bismo sada utvrdili ko je od vas u pravu. Što se tiče Zakona o izboru narodnih poslanika, jasno se navodi kada nastupa mogućnost da nekome prestane mandat. Što se toga tiče, jasno je i gospođa Nada Kolundžija rekla da će, nadam se, gospodin Konstantinović zakazati sednicu Administrativnog odbora o tom pitanju, jer je SRS predala određene ostavke, i da će se doneti adekvatna odluka na toj sednici Administrativnog odbora. Mislim da je to sasvim dovoljno, ukoliko svi budemo poštovali Poslovnik o radu Narodne skupštine, i mislim da nema razloga da dalje zloupotrebljavate i vreme građana i novac poreskih obveznika, jer svaki radni dan ovog doma košta poreske obveznike u Srbiji pet miliona dinara. Ako želite da se borite protiv finansijske krize, a puna su vam usta toga, ukoliko želite da ukažete na sve probleme koji nas očekuju, onda barem pokušajte da štedite novac građana Srbije na način koji bi bio normalan i moralan.
Ima reč gospodin Maraš, zatim gospodin Krasić, pa gospodin Šormaz, pa Martinović.
Poštovano predsedništvo, dame i gospodo narodni poslanici, gospodine Ružiću, potpisao bih gotovo sve ono što ste rekli, osim onog dela gde izražavate nadu da će gospodin Konstantinović zakazati Administrativni odbor. Sve ostalo bih potpisao. I dalje ne vidimo spremnost da se problem reši. Mislim da je to najveći problem. Gospođo Kolundžija, da me pogrešno ne shvatite, zaista mi je draga što sam bar isprovocirao da se javi neko iz vladajuće većine, da pokažete neku nameru da rešite problem. Jasan je Ustav, jasan je Zakon. Ne ulazim u to čiji su mandati. To je problem koji vi treba da rešavate. Kada LDP bude bio vladajuća većina i desi se takav problem, onda ćemo mi rešavati taj problem. Ovaj problem morate vi da rešite, preuzeli ste odgovornost da ga rešite. Malopre je gospodin Ružić rekao da pet miliona dinara košta jedan dan, ali, onda se ne zakazuje sednica koja će imati, efektivno, tri sata rada, zato što su televizijski prenosi raznoraznih događanja, onda se ne zakazuje sednica kada se zna da će se raspravljati o Poslovniku, jer su podneti takvi predlozi za skupštinske delegacije koji ne odgovaraju jednoj poslaničkoj grupi, koja je, voljom građana, najveća opoziciona poslanička grupa. Onda ne zakazujemo sednicu, jer rezultat onoga što vidimo jeste da se obesmišljava postojanje Parlamenta, ili prenosa rada Parlamenta, a to je ono što je zloupotreba. Gospođo Đukić-Dejanović, vi ste ipak ovde prvi među nama i zaista biste mogli voditi računa o tome da se, ako već ne postoji dogovor o nečemu i ako postoji neka pretpostavka, a prethodna tri dana su bila gotovo identična ovom danas, ne zakazuje sednica dok se ne reši problem. A, problem može da se reši, podvlačim, samo treba da postoji volja da se taj problem reši i, naravno, sposobnost. Naravno, mi se više nećemo javljati, jer smo hteli da ukažemo da tišina i nečinjenje, po ko zna koji put, s ove moje leve strane, i čekanje da problem sam od sebe prođe, ruši dostojanstvo Skupštine.
Gospođa Aleksandra Janković ima reč. Izvolite.
Slažem se sa gospodinom Marašom, ovo sve više liči na "Dan mrmota", onaj čuveni film u kome svaki dan potpuno identično izgleda, a gorući problemi napolju. Javljam se po čl. 225. i 226. i tražim informaciju na osnovu pisma koje sam dobila od gospođe Tankosić, koja se potpisala, i deset žena iz Beograda koje teritorijalno pripadaju različitim opštinama – Savski venac, Vračar, Zvezdara, Voždovac, Novi Beograd, tačnije, njihova deca pripadaju domovima zdravlja u tim opštinama. Evo šta stoji u pismu: "Poštovana gospođo Janković, obraćam vam se kao ženi i zdravstvenom radniku, a posebno vas molim da gospođi Slavici Đukić - Dejanović prenesete moje pitanje, pa, ako je moguće, da vas dve i ostale žene koje imaju veze sa zdravstvom, a tu su u Skupštini, apelujete na ministra Milosavljevića da se nešto uradi. Svi znamo da je vakcinisanje dece obavezno protiv difterije, tetanusa i velikog kašlja. Ako se ne varam, to je ona DTPR vakcina; ako se varam, oprostite, nisam lekar, već nezaposleni ekonomista, dakle, sada domaćica. Doktor mi je rekao da mom sinu, koji je dogurao do vakcinacije, ne dajem domaću vakcinu, već da u apoteci kupim stranu, koja je mnogo bolja. Malo mi je bilo čudno što dete ne može da primi vakcinu u domu zdravlja, već treba da je kupujemo u apoteci, pa sam se požalila prijateljicama i rođakama koje imaju slično iskustvo. Pošto sam ipak ekonomista, malo sam se informisala i došla do saznanja da domaća vakcinu, koju proizvodi Torlak, košta 110, a uvozna 980 dinara. O čemu se ovde radi? Zar mi stvarno moramo da uvozimo sav škart sa Zapada, kao ovo neispravno mleko za decu, radioaktivne čokolade, a sada i vakcine". Budući da mu je ovo tek peti mandat, možda ministar zdravlja nije stigao da se informiše o situaciji u Institutu za virusologiju, vakcine i serume ''Torlak'', praktično, jedinoj ustanovi u Srbiji koja proizvodi vakcine i koja je donedavno bila naš veliki i vodeći izvoznik. Danas radi s minimalnim kapacitetom, a godišnje gubi i desetine miliona dolara, jer proizvodnja stoji. Torlak godišnje gubi 15 miliona dolara samo na polio vakcinama i vakcinama protiv dečije paralize, koje se ne proizvode već četiri godine, jer država nije obezbedila novac za rekonstrukciju pogona. Inače, proizvoda polio vakcine je srce čitave institucije, zato što je to proizvodnja ogromnog kapaciteta, više od 100 miliona doza godišnje, uz ugovorenu prodaju za 100 miliona na godišnjem nivou, i to za pet narednih godina. Pošto Vlada nije obezbedila sredstva za rekonstrukciju pogona, Torlak četiri godine ne pravi ni domaću vakcinu protiv gripa, pa građani moraju da plaćaju uvozne vakcine, koje su devet puta skuplje u apotekama. Što se DTPR vakcine tiče, o kojoj je reč u pismu koje sam pročitala, uvozna vakcina, koja se kupuje u apotekama, zaista je 980 dinara, devet puta je skuplja od domaće, koja se proizvodi u Torlaku, a prolazi identičnu kontrolu kao i strana, s tim što košta 110 dinara. Pitanje je – o čemu se ovde radi? O interesima uvozničkog lobija, o sistematskom uništavanju svega što je naše, a promociji i, verovatno, ličnoj proviziji za strane proizvode? Ovo pitanje, stoga, prevazilazi ovog mučenog Tomicu, jer on će sve uraditi da uđe u Ginisovu knjigu rekorda kao čovek koji je imao najveći broj ministarskih mandata, pa čak i gospodina Dinkića, Barona Minhauzena. Ovo je, pre svega, pitanje za osobu u ulozi premijera, gospodina Cvetkovića, koji je, u okviru paketa mera koje je Vlada predložila u borbi protiv svetske ekonomske krize, kao jednu od najbitnijih, zapravo, kao prvu stavku, istakao obezbeđivanje sredstava za podsticanje proizvodnje i kupovinu domaćih proizvoda. Da bismo zaista kupovali domaće, prvo, treba da omogućimo da se to domaće nesmetano proizvodi, ponudi i reklamira, kako na našem, tako i na stranom tržištu. Zar put u Evropu stvarno mora da ide kroz ovo besramno dodvoravanje i kupovinu svega čega taj zapad hoće da se ratosilja, od mleka u prahu koje zrači, preko mesa specijalno čipovanih, ''ludih krava'', do raznih pilula za ''lilule''? Tomice, nisi ti nikakav Tomas, Mlađo, nisi ni ti mister Jang, ljudi, vi ste Srbi, dozovite se u pamet, vratite se u realnost, jer Srbija nema alternativu.
Pitanje će biti prosleđeno Vladi i resornom ministru. Gospodin Krasić ima reč. Zamolila bih vas da pokušamo da se vratimo dnevnom redu današnje sednice, ona je zaista neefikasna i očigledno je da ćemo morati nešto da preduzmemo ako se ne vratimo dnevnom redu. Izvolite, gospodine Krasiću.
Gospođo Đukić - Dejanović, upravo sam se javio zbog toga što ste vi sada rekli da se vratimo dnevnom redu. Javio sam se po Poslovniku i koristim priliku da vas pozovem da pogledate čl. 160. i 136. Poslovnika, a to koristim kao osnov za ovo što ću da iznesem. O čemu se radi? Čuli ste stavove SRS-a, odnosno poslanika SRS-a, i nijedan taj stav nema nikakvih dodira s bilo kojom ličnošću u Narodnoj skupštini, još manje s gospođom Nadom Kolundžijom, koja je, formalno-pravno, potpisnik ovog predloga odluke. Nemojte to da tumačite lično. Morate da shvatite jedno, ova rasprava o delegacijama i o sastavu RIK-a, koja u osnovi ima proporcionalnu zastupljenost političkih stranaka u Narodnoj skupštini, mora da se odvija na ovakav način s gledišta SRS-a, zato što su pregažena i ne poštuju se ona prava koja imaju građani koji su glasali za SRS. Prema 78 mandata koji su verifikovani od strane RIK-a, mi toliko treba da imamo mesta i u tom paritetu treba da budemo zastupljeni u svim organima, radnim telima itd. To se ne poštuje. Logički se nameće pitanje – kome to odgovara? SRS-u ova rasprava, očigledno, ne odgovara. Zašto bismo se mi bavili mandatima kada nam to priznaje i Ustav i zakon i svi propisi? Onda se logički postavlja pitanje – ko nas je doveo u tu situaciju, da se o tome raspravlja? Dovela nas je vlast, gospođo Nado, nemojte sada da idete dalje. Zašto? Zato što ne želi ovo pitanje da reši. Mogu da napravim jednu retrospektivu svih vaših odgovora i izgovora i da vam unapred kažem – mi ćemo o ovome da objavimo knjigu. Od 11. juna, sve dok se ne reši to pitanje, sve će to da odlazi kao dokument i prilog za istoriju uništavanja srpskog parlamentarizma, u režiji DS-a. Gospođo Kolundžija, morate da shvatite jednu stvar – SRS je iskoristila sve pouke koje ste i vi i gospođa Slavica Đukić - Dejanović dale u pogledu pravnih sredstava. Imamo jednu dimenziju koja ide preko tužilaštva, jednu dimenziju koja ide preko suda; ne želim da vas opterećujem time. Imamo drugu dimenziju, po vašoj pouci, koja ide preko Administrativnog odbora, a svi znaju da je to blokirano u Administrativnom odboru, apsolutno svi. Da li je to mogla da blokira SRS? Nije, kao što SRS ne može da blokira ono što radite s Poslovnikom i sa zakonom. Mi ne učestvujemo u tome, a opet, to ne funkcioniše. Postavlja se pitanje – kome odgovara ovo stanje? Ovo stanje odgovara onom ministru koji ima dvojno državljanstvo i traži azil od neke južnoameričke države, da pobegne iz zemlje. Ovo odgovara onome koji, preko poslovnih banaka na međubankarskom tržištu, otkupljuje devize i nosi ih u inostranstvo. Ovo odgovara onima koji ne žele da podele odgovornost s opozicijom u Narodnoj skupštini povodom vitalnog pitanja ovog naroda. Blokirali ste rezoluciju o KiM-u, pa ste nam doterali Euleks. Vi ste krivci. (Predsednik: Vreme.) Samo jedna pouka. Pravni put za ovo stanje je već viđen. Uzeću primer dva mandata G17 plus od pre nekoliko godina. Konstatovan je prestanak mandata, upućeni su pred Ustavni sud da ostvare svoje pravo. Obrnuta situacija, gospođo Nado, nije moguća. SRS ne može da pokrene ustavnu žalbu, ali svako kome je prestao mandat u Narodnoj skupštini, ukoliko je nezadovoljan... (Predsednik: Govorite pet minuta, gospodine Krasiću.) Ja se izvinjavam.
Gospođa Nada Kolundžija ima reč, zatim gospodin Šormaz. Izvolite.
Uvažena gospođo predsednice, uvaženo predsedništvo, dame i gospodo narodni poslanici, da bismo videli kako se ovde ne radi o tome da je bilo ko prekršio Zakon, Poslovnik ili pravila koja važe, već da se radi o nečem drugom, ja bih pošla od toga da vidimo na koji način se po Zakonu bira RIK. Član 33. stav 1. kaže da RIK u stalnom sastavu čine predsednik i 16 drugih članova, koje imenuje Narodna skupština Republike Srbije, na predlog poslaničkih grupa u Narodnoj skupštini. Tako kaže Zakon. Na osnovu dogovora šefova poslaničkih klubova i srazmerne zastupljenosti poslaničke grupe u Parlamentu, svaka poslanička grupa je dostavila svoj predlog za članove RIK-a, pa je tako, u skladu sa članom 33. Zakona o izboru narodnih poslanika, Poslanička grupa SRS-a dostavila predlog članova i zamenika članova RIK-a: Slavoljub Milenković, Biljana Krasić, Karmen Ćuk, Marica Savić, Milan Terzić, Željka Radeta, Vjerica Baković, Nikola Dobrijević. To su imena koje sam ja samo objedinila u zajedničku odluku, na osnovu predloga svih poslaničkih grupa, o kojoj mi danas raspravljamo. Prema tome, zaista ne vidim šta može biti ovde predmet spora, ako je odluka koju sam predložila u skladu s onim što ste vi dostavili Narodnoj skupštini, kao što je u potpunom skladu sa svim predlozima koje su sve poslaničke grupe dostavile predsednici Narodne skupštine. Mislim da nije pošteno da zavaravate građane time da se ovde radi o nekakvoj samovolji, bilo čijoj, ako mi danas raspravljamo o odluci koja je sačinjena na osnovu istih ovakvih predloga kao SRS-a, od svih drugih poslaničkih grupa. Prema tome, ja vas zaista molim da probleme koje imate i koji se rešavaju na drugom mestu ne prenosimo ovde i ne pokušavamo da ih rešimo na način na koji ih je nemoguće rešiti.
Gospodin Todorović ima reč.
Dame i gospodo narodni poslanici, javljam se po čl. 101, 103. i 104. Evo, pola posla smo već obavili. Jedan deo predloga SRS-a Demokratska stranka uvažava, ali samo do dela koji njoj odgovara. Gospođo Kolundžija, molim vas, jeste to jedan deo predloga SRS-a, ali imate i drugi deo predloga – za izmenu i dopunu članova delegacija, RIK-a itd. Mi smo vas, na neki način, precenili, verujući da ste vi stranka koja se zalaže za zakonitost, za poštovanje Poslovnika, za poštovanje izbornih rezultata, za sve ono za šta se zalaže SRS, i sada nas krivite što smo verovali da ste i vi takvi. Očekivali smo da će situacija koja se desila biti razrešena u skladu s Ustavom, u skladu sa zakonom, da ćete vi, kao časni ljudi, postupiti na jedini mogući način, da nećete dozvoliti prekrajanje izborne volje građana Srbije, da ćete poštovati izborne rezultate i da ćemo tu stvar rešiti. Mi smo time pokazali dobru volju, u početku, da rešite taj problem bez da opterećujemo Skupštinu Republike Srbije. Koji su bili vaši motivi? Smem da kažem da nisu baš bili najpošteniji. Vi ste verovali ne samo da će ovih 18 mandata biti oteto SRS-u, nego mnogo, mnogo više. Sećate se ovde, sa govornice izađe neko, pa kaže – danas vas ima jedan manje, pa će tako svaki dan, računalo se, računalo se, kad ono, nije tako, a vi ste računali da će biti tako. Sada, kad smo vam stavili do znanja da je stvar gotova, da nema više kalkulisanja, da hoćemo nazad ono što nam pripada, jer vidimo da vi, apsolutno, ne poštujete Poslovnik, morali smo da uradimo ono što se i očekivalo od nas, da podnesemo predlog dopune vašeg dnevnog reda – izbor članova delegacija iz reda SRS-a. Gospođo Kolundžija, dajem vam jednostavan test, ne treba sada nešto komplikovano da izmišljamo. Uzmite sa sajta Saveta Evrope sastav naše legalne i legitimne delegacije i videćete tamo ime Tomislava Nikolića. Piše – SRS. Gospođo Kolundžija, dovedite Tomislava Nikolića za govornicu, zamolite Borisa Tadića da mu kaže, ili kad mu Miki kaže, on će da dođe za govornicu, da se izjasni u kojoj je on stranci; stvar će biti jednostavna. Vi obmanjujete Savet Evrope za delegacije, nisu to članovi SRS-a, oni su isključeni iz SRS-a. To mi tražimo, ništa više i ništa manje, samo ono što nam pripada i to ćemo i ostvariti, uz pomoć svih legalnih i pravnih sredstava, tu nema nikakve dileme. Kada su u pitanju ova tri mandata, evo, čekamo sednicu Administrativnih odbora. Što se tiče krađe naših dokumenata, odnosno ostavki i izjava, očekujemo da sud donese presudu, a onda očekujemo da u skladu s tom presudom postupi i Administrativni odbor i RIK i da Skupština Republike Srbije počne normalno da radi, u onom sastavu za koji su glasali građani Republike Srbije.
Gospodin Šormaz ima reč.
Javljam se na osnovu člana 104. i onoga što je izjavio gospodin Ružić za skupštinskom govornicom, gde se opet ne apostrofira i ne kaže jasno ko šta radi u Narodnoj skupštini. DSS je opozicija ovoj nesposobnoj vlasti, Vladi, parlamentarnoj većini, i to se vidi svakodnevno, ali ne vrši opstrukciju Parlamenta, nego pokušavamo da uradimo ono što je najpotrebnije za građane Srbije i da to građani Srbije prepoznaju. Kao što kaže gospodin Ružić da će građani Srbije to videti i da vide, da mogu da ocenjuju, ja se s tim slažem, ali samo ako imamo TV prenos Narodne skupštine. Ako ga, kao što se najavljuje, nećemo imati, ili ga nemamo, kako će to građani videti? Ostao je jedan jedini slobodan kanal za građane Srbije za informisanje. Nedemokratski režim Borisa Tadića je ugušio sve slobodne medije i ne postoje više slobodni mediji u Srbiji. Ako RTS želi da se ponaša komercijalno, onda bismo mi mogli, kao Narodna skupština, da donesemo odluku o ukidanju pretplate, pa neka se RTS ponaša komercijalno, a mi možemo da donesemo odluku o osnivanju parlamentarnog kanala. To bi moglo da bude rešenje za sve, čak i za poslovničke probleme. Imali bismo direktan prenos na parlamentarnom kanalu, prenose konferencija za štampu, koji ne bi bili cenzurisani, nego prenošeni u celosti, onako kako to kažu poslaničke grupe. Imali bismo mnogo toga, prenose odbora, bitnih, izveštaje sa odbora, svako jutro izveštaj o tome šta se jede u restoranu itd. Da budemo prava institucija, da imamo pravi kanal, da imamo prenose i da se vidi jasno, a RTS neka ide na tržište i neka se bori s ovima koji komercijalno plaćaju svoje frekvencije. Inače, sliku o nama pravi i onaj parking ispred Doma Narodne skupštine, o kome mesecima govorimo, pričamo, pokušavamo da se to reši. Na šta ovo liči? Koji turista, stranac, kada dođe u Beograd, može da fotografiše onu lepu zgraduSkupštine, koja je nekada bila savezna, s onim spomenicima, s onim parkom ispred? Na šta ono sada liči? Ne pravimo samo mi sliku. Ko je za to kriv? Naravno da je opet krivo rukovodstvo Narodne skupštine. Kada će to pitanje da bude rešeno? Interesantno je da se time ne bavi nijedan medij u Srbiji, ni RTS se time ne bavi, ne ide to da snimi. Problem su uvek poslanici, šta govore, šta jedu, šta oblače, šta svlače itd. Molim vas, ako ste poslanička većina, onda i radite ono što poslanička većina treba da radi, nemojte da kukate. Nismo vam mi krivi što ste nesposobni.
Reč ima narodni poslanik Aleksandar Martinović. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, gospođo Čomić, reklamiram povredu člana 104. Poslovnika Narodne skupštine. Gospodin Ružić se deklarativno, kao i njegova partija, zalaže za socijalnu pravdu, ali socijalna pravda nije socijalna demagogija. Pre nego što je rekao koliko građane Srbije košta Narodna skupština, trebalo je da kaže koliko građane Srbije košta ova i ovolika Vlada, jedna od najglomaznijih u Evropi. Koliko nas koštaju direktori u javnim preduzećima, članovi upravnih i nadzornih odbora, koji primaju takve nadoknade kakve običan čovek u Srbiji može samo da sanja? O tome nije rekao ni reč. Koliko nas košta, recimo, porodica Krkobabić? Stariji je potpredsednik Vlade, a mlađi – zamenik gradonačelnika Beograda, a taj mlađi je svojevremeno penzionisan zato što je radno nesposoban. Nije sposoban da radi u preduzeću, a sposoban je da bude zamenik gradonačelnika Beograda. Ovde ima nešto što je mnogo važnije. Hajde da zanemarimo imena, političke partije, poslaničke grupe, da ne pričamo ružno o bilo kome, nego da postavimo jedno esencijalno pitanje – sme li u državi Srbiji da se krade? Ako ne sme da se krade, onda ne sme da se krade nigde, ni u Narodnoj skupštini, ni u Vladi, ni u ministarstvima, ni u javnim preduzećima, ni u opštinama, nigde. Ako sme da se krade u Narodnoj skupštini, onda, dame i gospodo iz vladajuće koalicije, sme da se krade svuda. Legalizovali ste princip krađe u Narodnoj skupštini. Ako neko odnese iz službene kancelarije SRS-a ostavke i izjave narodnih poslanika, pa jedanput kaže da ih je izgubio, a drugi put kaže da su kod njega, ali da, prosto, neće da ih vrati, šta je to nego krađa? Vi iz vladajuće koalicije se pravite nevešti. Šta mi tu možemo, eto, posvađali se radikali, rešite to na drugom mestu. Na kom drugom mestu može da se reši pitanje mandata nego, pre svega, u Narodnoj skupštini? U septembru, uzmite stenograme, gospodin Konstantinović je izjavljivao – samo da nam date ostavke, za 24 časa zakazujemo sednicu Administrativnog odbora i rešavamo problem. Sedam dana čame ostavke u fioci gospodina Konstantinovića. Nema čak ni najava kada će biti zakazana sednica Administrativnog odbora. Kaže gospođa Kolundžija, biće zakazana. Kada? Ad Kalendas Graecas – kad na vrbi rodi grožđe. Kada će biti zakazana? Narodna skupština je, gospodo iz vladajuće koalicije, mesto gde treba da se rešava pitanje mandata, pre svega, na sednici Administrativnog odbora. Imate ostavke, imate izjave. Zakažite sednicu Administrativnog odbora i počnite da rešavate taj problem. Taj problem ne može da se reši sam od sebe. Taj problem ne može da se reši na nekom drugom mestu, osim ako ne mislite da se problemi rešavaju fizičkom silom. Videli ste danas, kad god izađem za govornicu, ovi iz "Napred Srbijo" padnu u vatru i hoće da tuku Srboljuba Živanovića. To je jedan način kako se može rešavati pitanje mandata van Narodne skupštine, ali mi nećemo tako. Hoćemo da se pitanje mandata reši u Narodnoj skupštini. (Predsedavajuća: Tri minuta i 30 sekundi.) Završavam. Imate svu potrebnu dokumentaciju. Ako ste zaista privrženi principima Saveta Evrope, ako već niste privrženi Ustavu Srbije, zakažite sednicu Administrativnog odbora i počnite da rešavate pitanje kriminala u Narodnoj skupštini.
Nema povrede člana 104, niti ste dali obrazloženje za povredu člana 104, a izneli ste neistinu o pokušaju tuče i incidenta u Narodnoj skupštini. Upozoravam vas da to ne činite za govornicom Narodne skupštine, da ne obmanjujete javnost i da ne iznosite neistine. Narodni poslanik Zoran Popović dobacuje. Upozoravam vas da je dobacivanje zabranjeno članom 104. Poslovnika Narodne skupštine. Reč ima narodni poslanik Vladimir Milentijević. Želi da govori o povredi Poslovnika i dobija reč na osnovu člana 100. stav 1.
Gospođo potpredsednice Narodne skupštine, dame i gospodo narodni poslanici, dok događaji na KiM-u prestižu jedni druge, mi narodni poslanici u Skupštini Republike Srbije traćimo vreme na nešto što bi moralo da se reši. Očigledno je da ovaj sukob, koji traje još od septembra, sada kulminira i definitivno parališe rad ove skupštine. Vladajuća koalicija bi morala ovaj problem da reši. Kako? Kako zna, mora da ga reši, jer do sada nije bilo ničega u jednoj parlamentarnoj skupštini, u jednom parlamentarnom domu, što nije moglo da se reši. Pridružujem se svima onima koji su apelovali da to učinimo odmah, jer se bojim da sutra građani Srbije za to više neće imati strpljenja. Da se vratim na ono zbog čega sam se javio po Poslovniku, a reći ću na kraju – koji član. U raspravi o prvoj tački dnevnog reda, poslanici DSS-a su izneli sve negativne efekte neučešća naše delegacije na sednici Saveta Evrope. Prva negativnost toga što naša delegacija nije učestvovala na sednici Saveta Evrope jeste predloženi tekst rezolucije Evropskog parlamenta o Kosovu, koji će se naći na glasanju 4. februara u Strazburu, gde se pozdravlja uspešno raspoređivanje misije Euleks na celoj teritoriji Kosova, uključujući i deo severno od Ibra. To piše današnja "Politika". S obzirom na to da naši predstavnici nisu bili tamo i nisu mogli da podnesu amandmane na rezoluciju, to su činili naši prijatelji poslanici, grčki i rumunski. Tražili su da misija Euleks bude statusno neutralna i da se ne primenjuje plan Martija Ahtisarija. Ti amandmani su odbijeni. S druge strane, svi na KiM-u rade svoj posao, osim ove skupštine i srpskih institucija. Neko od kolega narodnih poslanika iz SRS-a je govorio malopre kako je potpredsednik Skupštine Crne Gore ... (Predsedavajuća: Tri minuta i 30 sekundi. Narodni poslaniče, niste naveli član koji je povređen, a prekoračili ste vreme.) Završavam. Potpredsednik Skupštine Crne Gore je bio juče u poseti Kosovu, gde je izrazio zadovoljstvo što počinje rešavanja brojnih otvorenih pitanja između dve države, da vidi kakav je položaj crnogorske zajednice na KiM-u.
Govorite četiri minuta.
Javiću se ponovo. Hvala.
Narodni poslaniče, u obavezi ste da navedete član Poslovnika za koji smatrate da je povređen, ako dobijete reč preko reda i na osnovu člana 100. U toku svog izlaganja, prekinuli ste sami sebe, rekavši mi: reći ću vam koji je član, i to niste učinili. Upozoravam vas da upotreba Poslovnika i korišćenje prava na reč podrazumeva da svako od nas poslanika poštuje poslovničku obavezu, na koji način se obraća ako dobija reč da govori o povredi Poslovnika. Reč ima narodni poslanik Zoran Krasić, želi da govori o povredi Poslovnika i dobija reč na osnovu člana 100. stav 1.
Gospođo Čomić, u pitanju je član 104. Poslovnika Narodne skupštine. Znate da se vrlo retko pozivam na taj član, iz prostog razloga što je teško nekoga ubediti šta je dostojanstvo Narodne skupštine. Narodna skupština, verovatno, ne bi mogla da štiti svoju čast, s obzirom na to da je pravno lice, ali dostojanstvo mora da ima. Svakako da je sastavni deo tog pojma – dostojanstvo Narodne skupštine, privrženost radu u skladu s Ustavom i sa zakonom i garancija koju u svakom trenutku Narodna skupština mora da pruža svima da ona radi u skladu s Ustavom i sa zakonom. Kada izađe neko od poslanika i kaže da je za njega neinteresantna ova diskusija, da se u osnovi ove diskusije nalazi jedan nerešeni problem, da to košta, u potpunosti ga podržavam; to stvarno košta, ali ako toliko košta, to je moglo da se reši još septembra prošle godine, da ne bi koštalo toliko. Molim vas da shvatite jednu stvar, ne postoji teoretska mogućnost da, u skladu s Poslovnikom Narodne skupštine Republike Srbije, narodni poslanici koji pripadaju jednoj političkoj stranci budu u dve ili tri poslaničke grupe. Upravo nas u to ubeđuje gospođa Nada Kolundžija i ljudi koji vode Narodnu skupštinu. Za ovih nekoliko dana, imali ste prilike da čujete da i ovi u svetu ovu grupu od 21 poslanika doživljavaju kao da su članovi SRS-a. To stoji i na sajtu Narodne skupštine, tako ih je predstavio i RIK, na bazi svog izveštaja. Naš poslovnik ne dozvoljava mogućnost da pripadnici jedne političke stranke, kao narodni poslanici u Narodnoj skupštini, mogu biti u dve poslaničke grupe. Da vas podsetim, gospođo Čomić, pošto ste vi sad predsedavajući, rekli ste pre tri dana, citirao sam vas, da između poslaničke grupe i političke stranke ne postoji nikakva razlika. Vidite, najavio sam da ćemo doći dotle kada ćete primetiti da ste sami sebe doveli u vrlo neprijatnu situaciju. Vraćam se na centralno pitanje i molim građane Republike da shvate kome ova situacija u Narodnoj skupštini odgovara. Mogu da imam stav da je ovo nelegitimno i mogu da dokažem da je nelegitimno, ali to ne odgovara SRS-u. Imamo preča posla koja treba da rešavamo u Srbiji. Kada nađemo odgovor na pitanje kome odgovara, onda ćete videti da taj daje ovakva tumačenja, ovakva obećanja – biće, biće, zakazaćemo, rešićemo, neće nikada da reše, ne žele da reše, žele konfliktnu situaciju u Narodnoj skupštini, kako bi se dovelo u pitanje dostojanstvo Narodne skupštine, tim pre što već godinama traje medijska kampanja i atak na Narodnu skupštinu kao instituciju državnosti Republike Srbije. To svi osećate.
Narodni poslaniče, nije bilo povrede člana 104. i predsednica Narodne skupštine, ili ja, da sam predsedavala, upozorila bi narodnog poslanika da je kršio bilo koju od odredaba člana 104, a niste dali ni obrazloženje učinjene povrede. Narodni poslanik Vladimir Milentijević želi da govori o povredi Poslovnika i dobija reč na osnovu člana 100. stav 1.
Gospođo potpredsedniče, samo da završim, neću potrošiti tri minuta, samo da završim ono što sam započeo. Čl. 225. i 226. Izneo sam razloge zbog čega bi trebalo da Narodna skupština raspravlja o problemu na KiM-u, pa tražim, po čl. 225. i 226, obaveštenje od predsednika Vlade i od Vlade – da li ima nameru, i kada, da zakaže sednicu Narodne skupštine da bi se raspravljalo o svemu ovome sa čime, kao srpska zajednica na KiM-u, imamo problema. Hvala, oprostite mi za pređašnje prekoračenje.
Sednicu Narodne skupštine zakazuje predsednica Narodne skupštine, a ovlašćeni predlagač može biti Vlada ili Poslovnikom propisan broj narodnih poslanika. Samo zakazivanje sednice je na predsednici Narodne skupštine. Reč ima narodni poslanik Dragiša Đoković, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javljam se po članu 104. Poslovnika, jer je ovde, pretpostavljam iz neznanja, došlo do greške. Pravnici će reći da li neznanje može biti opravdanje, da ne bi građani Srbije, oni koji gledaju ovaj TV prenos, bili u zabludi. Mogu to građani da ne znaju, nisu toliko obučeni i edukovani, ali bi mi poslanici trebalo da pravimo razliku između Evropskog parlamenta, u kome ne učestvuju predstavnici Republike Srbije, i Parlamentarne skupštine Saveta Evrope. To su dve sasvim odvojene stvari. U pomenutoj rezoluciji o kojoj je pričao gospodin Milentijević radi se o Evropskom parlamentu; to je Parlament članica EU, a ne Parlamentarna skupština Saveta Evrope, za koju biramo naše delegate. Dakle, to su potpuno odvojene stvari i na toj rezoluciji ne bismo mogli da učestvujemo, nema tamo naših predstavnika, tako da ste, gospodine Milentijeviću, potpuno promašili temu. Izvinjavam se, nemam ništa lično, ali da ne bi bilo zabune, reč je o, ono što ste pročitali u "Politici", tekstu rezolucije Evropskog parlamenta, a ne Parlamentarne skupštine Saveta Evrope, što su dva potpuno odvojena pojma, tako da građanima Srbije treba sada da bude jasnije da na tu rezoluciju, i da smo imali našu delegaciju, direktno nismo mogli da utičemo. Hvala.
Narodni poslanik Vladimir Milentijević, u trenutku kada je prvi put dobio pravo da govori o povredi Poslovnika, nije učinio povredu Poslovnika, ali jeste govorio o rezoluciji Evropskog parlamenta i nisam mogla da mu kažem da je u pitanju neistina, ili zabluda, zato što nije naveo član Poslovnika na koji se poziva, a u drugom izlasku, kada je naveo čl. 225. i 226, tek onda nisam mogla, pošto nije govorio o rezoluciji Evropskog parlamenta. Uvidom u stenogram se može videti da sam u pravu. Reč ima narodna poslanica Lidija Dimitrijević, posle nje reč ima narodni poslanik Milorad Buha.
Dame i gospodo narodni poslanici, govorim o Predlogu odluke o izmeni stalnog sastava RIK-a. Predlagač je u obrazloženju Predloga odluke, kao razloge za njeno donošenje, naveo sledeće: ''Posle konstituisanja Narodne skupštine Republike Srbije i obrazovanja poslaničkih grupa u Narodnoj skupštini, u međusobnim konsultacijama između poslaničkih grupa, postignut je dogovor da je neophodno pristupiti izmeni sastava Republičke izborne komisije, kako bi njen sastav odražavao proporcionalni sastav poslaničkih grupa u Narodnoj skupštini. Na osnovu pojedinačno podnetih predloga poslaničkih grupa za stalni sastav RIK-a, sačinjen je Predlog odluke, koji se dostavlja na razmatranje i usvajanje.'' Predlog odluke koji je dostavljen i trenutno se razmatra ni u kom slučaju ne može da bude usvojen, jer ne predstavlja sastav RIK-a koji odražava proporcionalni sastav poslaničkih grupa u Narodnoj skupštini. Zakonom o izboru narodnih poslanika, članom 33, utvrđeno je da RIK u stalnom sastavu imenuje Narodna skupština Republike Srbije, na predlog poslaničkih grupa u Narodnoj skupštini. Pravo da daju predlog za imenovanje članova RIK-a imaju parlamentarne stranke koje su učestvovale na izborima. Stranke koje nisu učestvovale na izborima ne mogu prisvajati pravo da i one predlažu kandidate za članove RIK-a. Dana 11. maja 2008. godine, održani su izbori za narodne poslanike u Narodnoj skupštini Republike Srbije. Na ovim izborima je učestvovala, sa svojom izbornom listom, SRS. Na osnovu njenih rezultata, pripalo joj je 78 mandata. Za izbornu listu SRS - dr Vojislav Šešelj glasalo je milion 219 hiljada i 436 građana Srbije. Oni su svoje poverenje ukazali listi SRS - dr Vojislav Šešelj i, na osnovu njihovih glasova, u sastavu Narodne skupštine Republike Srbije našlo se 78 narodnih poslanika. Sada, kada je sačinjen Predlog odluke o razrešenju i imenovanju članova i zamenika članova RIK-a, ovaj predlog ne odražava proporcionalni sastav poslaničkih grupa u Narodnoj skupštini. Predlog članova nije srazmeran broju od 78 narodnih poslanika SRS-a. S druge strane, za članove i zamenike članova RIK-a predloženi su kandidati koji to ne mogu postati. Oni su predloženi od nekoga ko na izborima 11. maja 2008. godine nije učestvovao, pa, prema tome, nemaju legitimno pravo niti da budu narodni poslanici, niti da formiraju poslaničku grupu, niti da predlažu nekoga za negde. U Izveštaju o sprovedenim izborima za narodne poslanike Narodne skupštine Republike Srbije, koji je utvrđen na sednici RIK-a od 5. juna 2008. godine, a koji je RIK dostavio Narodnoj skupštini, stoji, pod rednim brojem osam, broj glasova i broj mandata koje su dobile pojedine izborne liste. Na prvom mestu je lista Za evropsku Srbiju - Boris Tadić, sa brojem osvojenih glasova – milion 590 hiljada i 200 glasača, i brojem mandata – 102. Na drugom mestu je SRS - Vojislav Šešelj, s osvojenih milion 219 hiljada i 436 glasova i 78 mandata. Zatim su pobrojane stranke koje su osvojile mandate, među njima su DSS - NS - Vojislav Koštunica, SPS - PUPS - JS, zatim LDP - Čedomir Jovanović, Mađarska koalicija - Ištvan Pastor, Bošnjačka lista za evropski Sandžak - dr Sulejman Ugljanin i Koalicija Albanaca Preševske doline. Potom sledi spisak stranaka koje nisu osvojile mandate. Među njima su Pokret snaga Srbije - Bogoljub Karić, Da se selo pita - Narodna seljačka stranka - Marijan Rističević, Reformistička stranka - dr Aleksandar Višnjić, Romska partija - Srđan Šajn, Pokret moja Srbija - Branislav Lečić, Ujedinjeni Vlasi Srbije - dr Predrag Balašević, Građanska inicijativa Goranaca, Romi za Roma - Miloš Paunković, Unija Roma Srbije - dr Rajko Đurić, Vojvođanska partija - mr Igor Kurjački, Narodni pokret Srbije - Milan Paroški, Crnogorska partija - Nenad Stevović, Savez bačkih Bunjevaca - Mirko Bajić iPatriotska stranka dijaspore - Zoran Milinković. Kao što se iz ovog zvaničnog dokumenta može videti, niti među strankama koje su osvojile mandate, niti među strankama koje nisu osvojile mandate nema naziva izborne liste koja je za članove i zamenike članova stalnog sastava RIK-a predložila Marinu Đukanović, Dejana Đurđevića i Smiljanu Stojiljković. Dame i gospodo narodni poslanici, RIK nije mesto na koje se ide da se igra, peva, pleše, nije diskoteka, niti bioskop, niti pozorište, pa da neko tamo ide zbog zabave. RIK je stručan državni organ koji sprovodi izbore, za koji je naš predsednik dr Vojislav Šešelj rekao da je najvažniji organ kada se raspišu izbori. Zakon o izboru narodnih poslanika, u članu 28. stavu 3, kaže da su svi državni i drugi organi i organizacije dužni da pružaju pomoć organima za sprovođenje izbora i da im dostavljaju podatke potrebne za rad. Zato u jednom ovakvom organu ne mogu u stalnom sastavu biti ljudi predloženi od strane nekoga ko sa svojom izbornom listom nije učestvovao na izborima. Građani Srbije su jasno izrazili svoju volju i na osnovu te izražene volje, 11. maja 2008. godine, 78 mandata u Skupštini Republike Srbije pripalo je SRS-u. To što se ta činjenica ne sviđa Borisu Tadiću i DS-u, to je njihov problem, ali oni taj svoj problem žele da reše tako što pokušavaju da legalizuju diktaturu u Srbiji, ne obazirući se na to što su građani Srbije rekli svojim glasovima. Hvala.
Reč ima narodna poslanica Marina Raguš, a posle nje narodni poslanik Milan Avramović. Vreme na raspolaganju Poslaničkoj grupi SRS-a je 43 minuta.
Dame i gospodo, poštovana gospođo predsedavajuća, zaista mi ne pada na pamet da ponavljam sve ono što se danas istaklo kao argument u prilog ponašanja Poslaničkog kluba SRS-a. Imali ste prilike da od magistra pravnih nauka čujete pravne argumente, koji imaju, nadam se, svoju težinu u okviru institucije sistema države Srbije. Ja se, svakako, neću baviti time, ali ono što jeste ne samo tumačenje, nego jedan od argumenata koje SRS već sedam meseci ističe, ne zato što je ona uzrok poremećaja na političkoj sceni, to je da se jedna grupacija izdvojila iz SRS-a i desio se, zaista, poremećaj u okviru političke scene, samim tim i parlamenta, najprestižnije institucije jednog političkog sistema, kakva je Narodna skupština Republike Srbije. Svedoci smo, a i građani, čini mi se, makar to pokazuju postojeća istraživanja javnog mnjenja, sve više uviđaju da je glavni problem u tome što SRS pokušava da se izbori samo za jednu demokratsku tekovinu srpskog, politički civilizovanog, kulturnog i obrazovanog, društva, bez obzira na situacije koje se povremeno dese, a to je izborna volja građana. Građane Srbije treba da podsetimo na sve situacije koje su mogle da dovedu do tenzije u srpskom društvu, kada je predsednik SRS-a dr Vojislav Šešelj prvi izlazio s preliminarnim rezultatima i, ma kakva bila izborna volja, jer građani su demokratskim putem izrazili svoju volju, prvi uputio čestitke onima koji su osvojili najveći broj glasova. Svaki put kada je dolazilo do situacije da se na bilo koji način, divljanjem vlasti, poništi izborna volja građana, upravo je predsednik SRS-a bio taj koji je na redovnim konferencijama za novinare posle obavljenih izbora vraćao sve u institucije sistema i bio protiv prekrajanja izborne volje. Dakle, ovo je samo podsetnik, da se vidi da mi samo nastavljamo tim putem. Suština svih problema i suština blokade jeste pokušaj prekrajanja izborne volje koja se desila 11. maja 2008. godine, kada je u okviru proporcionalnog izbornog sistema, u okviru jedne izborne jedinice, a to je Srbija, SRS - dr Vojislav Šešelj izašla sa svojom listom, dr Vojislav Šešelj je bio prvi na toj izbornoj listi, i osvojila 78 mandata. Mi smo, što je bilo do nas, u okviru institucija postojećeg sistema uradili sve. Dovoljan odgovor na to zašto ova agonija traje sedam meseci i zašto ova situacija, koja je potpuno nenormalna i liči na politički, pravni i institucionalni haos, nikome ne odgovara, upravo leži u činjenici što vlast ne radi ništa, ili ne reaguje pravovremeno, a treba samo da ispoštuje demokratske tekovine srpskog društva. Dakle, mi smo podneli ostavke koje smo imali za tri poslanika, a ostale ostavke su nestale. Za tu situaciju, da je ne bih sada detaljno objašnjavala građanima, nadležni organi će presuditi ko je u pravu. Mi ćemo sačekati mirno, disciplinovano, odluku nadležnih organa i nadamo se da će vrlo skoro, ubrzo, taj problem biti rešen. Građani, u suštini, ne bi trebalo da se bave time, jer jedino što se od njih očekuje jeste da izađu na izbore, izraze svoju volju i da im tu volju niko ne pokrade, a oni za koje su glasali – da daju sve od sebe da urade samo jedno što građani od njih traže, a to je da im obezbede normalnu klimu u okviru koje će obavljati svoje svakodnevne aktivnosti i živeti životom dostojnim čoveka. Ja ću vas podsetiti, bez obzira na interpretacije koje govore o tome da se puno ne zna o razlikovanju izbornih sistema, kakav je proporcionalni – gde se glasa za izbornu listu, i većinski – gde se glasa za ime i prezime koje je istaknuto velikim slovima, a predlagač manjim, ono što slovi kao praksa, a ne govore samo srpski radikali, nego se u poslednje vreme i piše o tome. Tako je jedan dnevni list podsetio na praksu da je u sličnim situacijama, recimo, u junu 2002. godine, predsedništvo Demokratske opozicije Srbije oduzelo mandat 21 poslaniku DSS-a, a kao razlog su navedeni neredovni dolasci na sednice Parlamenta. Sledeća praksa je iz novembra 2004. godine, kada je DSS oduzeo mandat poslaniku Dragiši Đokoviću, koji je pre toga prešao u klub Demokratske stranke. Zbog toga su demokrate bojkotovale, da vas podsetim, sednicu na kojoj se raspravljalo o predlogu zakona o budžetu. Sledeći primer je iz novembra 2005. godine, kada su oduzeti mandatiposlanicima G17 plus Sofroniju Čonjagiću i Vesni Lalić. Tada je predsednik G17 plus, koji, istini za volju, jeste ostao dosledan tom svom stavu, rekao da su ostavke aktivirane da se spreči trgovina mandatima u Skupštini i da, što je sasvim logično, mandati pripadaju strankama. Konačno, maja 2006. godine, Administrativni odbor je oduzeo mandate poslanicima G17 plus Kseniji Milivojević i Goranu Paunoviću. G17 plus je aktivirao njihove blanko ostavke. Dakle, ukoliko ste se zalagali za određene demokratske tekovine dok ste bili opozicija, to očekujemo i kada ste u poziciji i vlasti. To jeste tema, odnosno srpskim radikalima nisu tema odbegli ili frakcije, koje se izdvajaju sledeći neka druga programska načela. Zaista je ovde na ispitu vlast – hoće li vlast da obezbedi normalnu političku, pravnu, institucionalnu klimu, u okviru koje ćemo pokušati da amortizujemo, ne da prevaziđemo, jer sada je već država Srbija u velikom problemu, efekte svetske ekonomske krize. Mi ćemo strpljivo, i samo u okvirima institucija sistema, da sačekamo sledeću nedelju, narednih 10 dana, narednih mesec dana, ako treba, da vidimo kako će reagovati Administrativni odbor Narodne skupštine Republike Srbije, odnosno da li vlast ima volju i želju da obezbedi klimu u okviru koje će da se ostvari politički dijalog između svih parlamentarnih stranaka, da konačno svi krenemo da se bavimo životnim pitanjima koja se tiču svih naših građana, bez obzira na to za koga su glasali, koja ne mogu da čekaju. Ono što je molba, na kraju, a s ove govornice je upućena samo poziciji i vlasti, jeste da što pre obezbedite uslove za normalno funkcionisanje Parlamenta, i ne samo Parlamenta, već svih institucija sistema. Trebalo bi da bude jasno, premda u kampanji koju sprovodite protiv SRS-a u sredstvima javnog informisanja to ne može da se vidi, da je SRS opoziciona stranka. Matematički, ne pravi većinu koja može da odluči čak ni da je ova godina 2009, jer je nema. SRS nije izašla iz neke stranke i napravila poremećaj na političkoj sceni, što će reći, SRS ne može, sve i da hoće, da snosi odgovornost za novonastalu situaciju. Odgovornost ste, drage kolege, preuzeli vi i na vama je da učinite sve da novonastalu, potpuno poremećenu i nikome na obraz ne priliči situaciju razrešite. Konačno, na kraju, kada sam pre par dana postavila pitanje prof. Mićunoviću, logično pitanje za ovu situaciju, u smislu ko je zaista ovde u pravu – ukoliko se nešto desi, ne dao Bog, ali se desi da neko od poslanika kluba ''Napred Srbijo'' ne može da obavlja svoje poslaničke dužnosti, sa koje liste ćete nadomestiti taj mandat, prof. Mićunović je šeretski dobacio – pa, sa liste Srpska napredna stranka. To bi trebalo da bude odgovor na sve naše dileme. Nama bi trebalo da bude odgovor. Evo, želim da ostanem, zaista, u okvirima sumnje, da nikoga ne povredim, ali izražavam sumnju da vlast stoji iza potpuno nelegitimnog položaja Narodne skupštine Republike Srbije, samim tim što se priznaje učešće onima koji na izborima nisu učestvovali. To je jedini argument i to pred građanima ne možete da branite, jer je neodbranjivo. Konačno, SRS neće izvoditi narod na ulicu, neće pozivati međunarodne medijatore, a sve ste to, gospodo, kada ste bili opozicija, činili, s pravom, zato što je bila uzurpirana slobodno izražena izborna volja. Mi vam to samo možemo da potvrdimo. Mi to nećemo ovaj put da radimo, mi ćemo čekati da u okviru institucija sistema ovaj problem, na krajnje legalan i legitiman način, razrešimo. Zašto to želimo? Zato što smo državotvorna i, ako hoćete, vrlo odgovorna stranka, koja se suočava svakodnevno, među sopstvenim članstvom, sa sve većom krizom. Još jedan, konačni argument. Vrlo će nas obradovati činjenica da će menadžerski tim Srpske vlade uspeti da razreši i ovu situaciju, da konačno dovede "Fiat" u Kragujevac. Zašto? Zato što je dobar deo jeftine radne snage koja će raditi tamo, 3.000 radnika, članovi SRS-a. Dakle, nadamo se da će oni koji su vlasni da odluče o ovome, a mi možemo samo na ovaj način da izmolimo da se radi ono što jeste u okviru postojećih institucija i zakona, što pre to razrešiti i da mi civilizovano krenemo s razrešavanjem životnih problema koji se nalaze pred svima nama. Hvala vam.
Reč ima narodni poslanik Milan Avramović, a posle njega narodni poslanik Zoran Krasić. Vreme na raspolaganju Poslaničkoj grupi SRS-a je 30 minuta.
Dame i gospodo narodni poslanici, svesni situacije u kojoj se nalazi Republički parlament, nemamo nijedan drugi način da izrazimo svoje nezadovoljstvo onim što vladajuća većina želi, a to je da stavi nelegalne predstavnike u RIK, u odbore, delegacije. Dokazali smo kroz niz primera kako bi trebalo da se poštuju zakoni i na koji način bi trebalo da bude raspodela svih tih funkcija koje pripadaju političkim strankama koje su učestvovale na izborima. Ono što je činjenica, a niko ne želi da shvati, pogotovo iz vladajuće većine, jeste da su političke stranke kandidovale svoje predstavnike na parlamentarnim izborima i da oni danas sede u skupštinskim klupama; nisu odborničke, ili poslaničke grupe kandidovale nikoga i one danas ne sede u klupama, tako da termini "politička stranka" i "poslanička grupa" ne mogu biti nikako isti. Ono što je još bitnije, redovna tekovina demokratije koju nam vi uvodite od 2000. godine, jeste da ne možemo lupati u šerpe, duvati u pištaljku, čupati za kosu, skakati na glavu, tužiti sami sebe ili bilo šta slično da bismo dokazali svoje nezadovoljstvo. Svoje nezadovoljstvo ćemo predstaviti kroz instituciju zakona, jer je jasno da je zakon na strani SRS-a. Ovde imam upis u registar SRS-a, davne godine, i rešenje u kome jasno kaže da Srpsku radikalnu stranku zastupa dr Vojislav Šešelj, kao predsednik, kao i njegovo ovlašćenje, koje je, u skladu sa Statutom SRS-a, dao potpredsedniku Draganu Todoroviću. Dragan Todorović, u ime SRS-a, nije podneo predlog RIK-u ili Skupštini za izbor ovih ljudi koji treba da predstavljaju SRS. To je ono što je vama jasno, što hoćete silom većine da demonstrirate, kroz izglasavanje sa 126 pritisnutih zelenih dugmića, i da nametnete ono što vama odgovara. Ako neko nema moralnu dilemu, ili nema obraza, ili morala da funkcioniše u ovom parlamentu, svestan činjenice da je uzeo nešto što mu ne pripada, zamislite kako će taj da predloži nekoga koji treba da se ponaša moralno i da radi po zakonu, predlagač koji je nelegalan, nezakonski. Kako možemo da verujemo da će ti članovi RIK-a biti kvalitetni i pošteni u poslu koji treba da rade, kada ih je delegirao neko ko na to nema pravo, neko ko je izvršio pljačku, neko ko je izvršio krivično delo i tim krivičnim delom pribavio sebi i drugima imovinu, neko ko je priznao da je to krivično delo napravio? Da moral ne postoji, kazuju iste činjenice koje su ti pojedinci govorili ranije, kada su u pitanju poslanički klubovi, govore i izjave koje su date kada je SRS bila u sličnoj situaciji 1995. godine. To je izjava šefa poslaničkog kluba, koji je prešao i koji se ponaša, čak, gore nego tadašnji poslanik koji je bio kupljen od strane Bogoljuba Karića. Sada bih citirao, zbog tog morala, te velike moralne vrednosti i etikete koju ima taj sadašnji šef navodne poslaničke grupe, čija je ideologija, ponavljam još jednom – skakanje na glavu, tužakanje samih sebe i čupanje za kosu, njegove reči: "Ovo je moja poruka svim političkim strankama", kaže gospodin Nikolić, na konferenciji za novinare, 19. maja 2005. godine, "ili će se sada odupreti, ili ćemo prestati da se bavimopolitičkom borbom. A što bismo se mi onda borili, kad posle izbora ne znamo koliko ko ima poslanika? Mi ćemo iz dana u dan da se bavimo politikom, mi ćemo da sprovodimo kampanje, mi ćemo da izlazimo na izbore, a Bogoljub Karić će da sačeka da kupi sve poslanike koji budu izabrani. Gde je tu moral Ustavnog suda?" Dobro pitanje. "Koliko je sudija kupio Bogoljub Karić da mu donesu ovakvu odluku? Za ovakvu odluku niko drugi osim Bogoljuba Karića nije bio zainteresovan". Pazite sada, ovaj veoma važan deo: "Nijednom političaru u Srbiji ne odgovara da poslanik raspolaže svojim mandatom". To vam je ona čuvena priča kada kaže Tomislav Nikolić: "Šta ako mandat pripadne poslaniku, poslanik premine, kome ćete dati taj mandat: njegovom sinu ili stranci koja ga je delegirala?" Sada to isto pitanje postavljamo i mi. Onda kaže: "Da li je SRS osvojila 82 poslanička mesta? Pa, mi toliko moramo da imamo svakoga časa. Da li je osvojio Bogoljub Karić neko poslaničko mesto?" Sada pitam vas, gospodo "nazadnjaci", da li ste vi osvojili na izborima neko poslaničko mesto? "Pa, nije, odakle mu". I ja vas pitam – niste, odakle vam? "Ovo je prosta stvar, ali ovo je fundamentalno pitanje za Srbiju. Na prekretnici smo. Ne bih se odricao morala", kaže gospodin Nikolić. "Koliko god da imate loših pitanja o političarima, insistirajte na tome ko je od njih moralan, a ko nije". Ne bih sada da gubim vreme citirajući neke stvari, jer je jasno da morala kod gospodina Nikolića nema, ali ono što želim da dokažem građanima Srbije, pa i narodnim poslanicima, jeste da je 19. maja 2005. godine gospodin Nikolić dao jednu izjavu. "Lider radikala Tomislav Nikolić kao da nije bio mnogo potresen što ga je napustio poslanik". Nismo ni mi, odmah da vam kažem. "On je dodao da novim Ustavom treba propisati da predlagač izborne liste raspolaže mandatima, kako bi se sprečilo da stranke uđu u Skupštinu kupovinom poslanika". Sada da vas podsetim da je Tomislav Nikolić jedan od onih političara koji je za sebe govorio da je jedan od osnovnih ustavotvoraca i jedan od osnovnih stubova izgradnje novog ustava. Izgradnjom Ustava i člana 102. Ustava, pokušao je da ispoštuje sebe i ovu izjavu koju je dao, da na najbolji mogući način zaštiti mandat narodnog poslanika. Pošto on sada tvrdi nešto skroz drugačije – da mandat pripada narodnom poslaniku, a ne stranci, posle 18 godina, postavljam jedno otvoreno pitanje: da li je on već tada, kada je pripremao Ustav, znao šta će pripremiti SRS-u i da li je tada već bio spreman na ove poteze koje je uradio u septembru i oktobru, ili je ovo uradio iz neznanja, ili ga je neko prevario? Postavlja se otvoreno pitanje – šta je on hteo ovim ustavom i ovom izjavom, kada se njegovo ponašanje kosi s prethodnim dešavanjem? To će za članove SRS-a još neko vreme biti dilema. Još jedna stvar. Tokom oktobra, Tomislav Nikolić je više puta sa skupštinske govornice dozvolio sebi da deli moralne lekcije, čovek koji je, na ime brenda SRS-a, preuzeo ili, bolje rečeno, preusmerio ozbiljne količine novca, o tome nas obaveštavaju razni ljudi sa svih strana, u svoje džepove i u džepove svojih saradnika, koji su, kao i on, izdali dostojanstvo, čast i moral narodnog poslanika. Kada su izdali svoju veru, izdali su svoje ime i čast, izdali su i slavu svojih predaka i budućnost svojih potomaka, pogazili stranačku disciplinu, poslušnost prema najvišim stranačkim organima, pogazili stranački program i statut. Takođe, pogazili su datu zakletvu. Jedinstvo srpskog naroda i države, politička demokratija, civilizovani pravni poredak, ekonomski prosperitet i socijalna pravda, uvek i svuda, predstavljaće glavne ciljeve naše političke borbe. Pokrao je ostavke narodnih poslanika koji su svoj poslanički mandat predali na raspolaganje Centralnoj otadžbinskoj upravi. Na jednoj od sednica Administrativnog odbora Skupštine Srbije, rekao je da je naše ostavke uzeo da bi nas oslobodio obaveze. Drugim rečima, da, kada krene u cepanje stranke i formiranje novog poslaničkog kluba, što je i uradio, što više narodnih poslanika sa liste SRS - dr Vojislav Šešelj, da pomenem da je on bio i nosilac te liste i kandidat broj jedan za narodnog poslanika, uz razne ucene, obećanja i prevare, povede u svoj izdajnički klub. Posle 18 godina postojanja SRS-a, prvi put narodni poslanici, gradski i opštinski odbornici, nisu polagali zakletvu. To je bio još jedan vid oslobađajućih obaveza, i to obaveze koja nosi polaganje zakletve u nadležnom parohijskom domu, hramu SPC-a. Međutim, oslobođen svake moralne norme, pa i onih najviših, Tomislav Nikolić je smetnuo s uma da su zakletve oslobođeni samo oni narodni poslanici koji je nikad nisu položili, a da oni koji su je makar jednom, za istu funkciju, položili, nikad ne mogu od nje biti oslobođeni, dokle god je obavljaju. Naravno, ne mogu biti oslobođeni visoki funkcioneri bilo koje institucije ili organizacije, ako su je makar jednom u životu položili. Tokom tih sramnih i teških dana napada na SRS, i od strane političkog nedonoščeta, tako piše, Tomislava Nikolića, i političkog pastorčeta, Aleksandra Vučića, velika većina poslanika, koji nikad nisu položili zakletvu, nisu hteli da pogaze osnovne moralne norme i nisu prešli u tu izdajničku organizaciju, a oni koji obraza nemaju, džabe su zakletvu u pravoslavnom hramu polagali, oni ''prodadoše veru za večeru'' i Bog i narod vide i znaju. Nekoliko puta je Tomislav Nikolić sa skupštinske govornice narodnim poslanicima SRS-a rekao da je od njih napravio političare i da ih je on uveo u Skupštinu. Međutim, i ova tvrdnja je neistinita, jer Tomislav Nikolić neke poslanike, kao i svi mi, pogotovo ovi što su sad prešli u taj izdajnički klub, nije ni poznavao, nije znao ni kako se zovu, a ne kako su stigli u Skupštinu. Neverovatno je da se tako obratio fakultetski obrazovanim narodnim poslanicima, magistrima, doktorima nauka, kao i drugim stručnjacima, koje je samo po medijima pratio i od njih učio. Vrhunac nevaspitanja, cinizma i licemerja je pokazao kada je za skupštinskom govornicom, pred milionskim auditorijumom, opisao na šta ga podsećaju pokreti rukom i telom narodnih poslanika SRS-a, dok demonstrativno udaraju po klupama za vreme govora pripadnika izdajničkog kluba. Rekao je da ga podsećaju na produženi pubertet "i na način kako mladi zadovoljavaju svoje strasti". Mića Rogović se smeje, on se slaže s tim. Prosto je neverovatno da o nekontrolisanim strastima govori čovek koji je zbog nemogućnosti kontrole svojih strasti i svoje izopačenosti danas tu gde jeste. Podsetiću vas i na slučaj Srboljuba Živanovića, da je gospodin Nikolić važio za mirnog, smirenog domaćina, a da imate na "You tube" snimak kako izgleda taj miran i smireni domaćin, pod naslovom "Toma lav i fini neki čovek". Videćete na stranačkom sajtu i na "You tube" kako se ponaša jedan fini domaćin iz Bajčetine, koji voli da peče rakiju, koji čupa za kosu, pa onda onaj njegov ideolog, što preti na konferenciji za štampu da ćemo svi završiti, da smo secikese, ovakvi i onakvi, a on je dobar, pošten, pa skače na glavu i tuži sam sebe. Još jednu stvar bih dodao, da zaključim. Poslednja rečenica iz zakletve, koju je nekoliko puta položio i sam Tomislav Nikolić, glasi: "Kako ja ovu zakletvu poštovao i ispunjavao, tako meni i Bog pomogao". Šta li misli sada i čemu li se nada gospodin Nikolić, ima li Boga uopšte – postavlja se pitanje za vas, gospodo iz DS-a, koji silom pokušavate da uvedete nešto kao tekovinu demokratije, za šta i sami znate da je neizvodljivo. Hvala.
Poslanik Veroljub Arsić, želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, javio sam se po čl. 225. i 226. Poslovnika o radu Skupštine Srbije, da bih dobio informacije koje su bitne za obavljanje dužnosti narodnog poslanika. Šef poslaničke grupe Napred Srbijo, SNS-a, gospodin Tomislav Nikolić, još pre desetak dana je zatražio od sekretara Skupštine i stručnih službi u Skupštini Srbije izveštaj o primanjima članova RIK-a u 2009. godini. Do dana današnjeg, takav izveštaj nije dostavljen ni gospodinu Nikoliću, ni narodnim poslanicima, pa ovom prilikom postavljam pitanje – da li je tačno da je Biljana Krasić, supruga Zorana Krasića, dobila u toku 2008. godine 2,5 miliona dinara za rad u RIK? Postavljam pitanje – da li je Željka Radeta, sestra narodnog poslanika Vjerice Radete, takođe, dobila 2,5 miliona dinara za rad u RIK? Da li je stručni saradnik i jedne i druge, izvesna Biljana Šajin, dobila oko 1,4 miliona dinara za rad u RIK-u? Inače, oni su članovi RIK-a već desetak godina, pa postavljam pitanje – da li je to u skladu s programskim principima SRS-a i njihovom borbom protiv nepotizma? Isto tako, postavljam pitanje – otkud njima moralno pravo da spominju kolike su plate direktora javnih preduzeća i ustanova, da postavljaju pitanje kolike su naknade za članstvo u upravnim odborima? Otkud njima pravo da govore o zastupljenosti članova RIK-a, ili je u pitanju samo želja da opet nečija sestra, nečiji brat, nečija supruga, nečiji suprug, budu članovi RIK-a ispred SRS-a?
Narodni poslanik Srboljub Živanović, želi da govori o povredi Poslovnika i dobija reč na osnovu člana 100. stav 1. Narodni poslanik odustaje, očigledno je primetio da nema povrede Poslovnika. Ima povrede Poslovnika? Narodni poslanik Srboljub Živanović, želi da govori o povredi Poslovnika i dobija reč na osnovu člana 100. stav 1.
Dame i gospodo poslanici, želim da postavim, po Poslovniku, čl. 225. i 226, pitanje, verovatno, Ministarstvu za finansije, ili postavim pitanje za bilo koje ministarstvo, a vi, predsedavajući, kažete da nije to pitanje za to ministarstvo – kako se finansira odbrana haških optuženika i ko, na koji način i koliko izdržava porodice haških optuženika? To je jedno pitanje. Drugo pitanje, verovatno, opet treba da pitam MUP, ili Ministarstvo finansija – kojom sumom novca je finansiran od strane Vatikana i Pape Benedikta XVI odlazak Aleksandra Vučića u Republiku Srpsku Krajinu? Treće pitanje se tiče plagijata, kojim ste oteli naziv ''Napred Srbijo''. Vi ni taj naziv niste umeli sami da nađete, za vašu lažnu poslaničku grupu, već ste to uzeli od prof. dr Vojislava Šešelja. Sve vreme ovde pokušavate da opravdavate vaše laži, vaš kriminal, vašu korupciju, jer Tomislav Nikolić i Aleksandar Vučić su se u predizbornoj kampanji radovali izborima, zato što su znali koliko u njihove džepove treba da se sliva novac, a mi smo na lokalu propagirali ideologiju SRS-a, to dobro znate. Znate koliko je Aleksandar Vučić zloupotrebljavao i mučio nas na lokalu, da bismo mogli da vršimo propagandu SRS-a, a da mu što više ostane novca. Što se tiče toga, Arsiću, koliko si ti opljačkao SRS, baveći se finansijama, mi to, takođe, dobro znamo, na lokalu. Trebalo bi da vratiš ukradenu članarinu koju si naplaćivao u svom okrugu. To je velika tvoja sramota. Ne znam otkud ti tolika smelost da izađeš ovde i pričaš o onim zlodelima. Verovatno tvoja lažna politička stranka treba uskoro da pripremi tvoj odlazak iz ove skupštinske sale, jer dobro znaš kako si lažno i na koji način došao i obrukao SRS. Treba da te je sramota, i tebe i tvoje porodice, i tvoja porodica i tvoja supruga treba dobro da se zamisle.
Poslaniče, upozoravam vas. Imate već dve izrečene opomene, vodite računa o tome na koji način se ophodite prema drugim poslanicima u Narodnoj skupštini, kojoj god poslaničkoj grupi da pripadaju. Mera nakon izricanja dve opomene je oduzimanje reči, jedna od najtežih mera, i ja vas ovaj put upozoravam da će i ta mera biti izrečena ako nastavite tako da kršite Poslovnik Narodne skupštine. Reč ima narodni poslanik Veroljub Arsić. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, ne zameram ja ništa gospodinu Srboljubu Živanoviću, jer čovek, očigledno, ne raspolaže pravim informacijama. Ono što čovek uradi iz neznanja i nije neki veliki greh. Što se tiče tih famoznih članarina, znam i ko mu je to rekao i ko je to slagao, o tome se najviše i radi. Gospodine Srboljube Živanoviću, nisam ja asfaltirao put do kuće svog tasta, nego Saša Valjarević, koji ti je to rekao. Nisam ja sam asfaltirao put do svoje kuće, nego Saša Valjarević, koji je to rekao i uradio. Nisam ja zaposlio ženu u Javnom preduzeću "Toplifikacija", nego Saša Valjarević koji ti je to rekao. Nisam ja poklonio mandate odbornika u Kučevu DS-u, nego Saša Valjarević. Nisam ja član Upravnog odbora u Fondu za razvoj grada Požarevca, nego Saša Valjarević, koji je opozicija. Nisam ja finansijski direktor Javnog preduzeća ''Gradska čistoća'' u Požarevcu, nego Saša Valjarević. Taj, gde god može, grabi i uzima. Nemoj slučajno da se iznenadiš kad se na kraju ispostavi da je novac od članarine završio kod njega.
Reč ima narodni poslanik Zoran Krasić. On je poslednji prijavljeni govornik po redosledu govornika prijavljenih za reč u raspravi, a vreme na raspolaganju Poslaničkoj grupi SRS-a je 16 minuta.
Na zahtev Nade Kolundžije, 15,5 minuta. Naravno, gospođa Kolundžija ne zamera što ja često upotrebim njeno ime i prezime tokom mojih rasprava o predlozima koji se nalaze na dnevnom redu. Nema tu ničeg ličnog, ali, radi javnosti, koja bi morala da zna šta je na dnevnom redu, ja bih napravio jedan mali pregled šta se to desilo. Narodna skupština je 5. decembra 2007. godine donela Odluku o razrešenju i imenovanju članova i zamenika članova RIK-a. Ta procedura je, decembra 2007. godine, moram da kažem, bila identična kao ova danas, ili ovih dana. Naime, na predlog poslaničkih grupa, sastavlja se predlog takve jedne odluke i, po pravilu, te odluke su, putem opšteg konsenzusa, ovde usvajane, iz prostog razloga, što nijedna poslanička grupa nije htela da diskutuje okandidatima neke druge poslaničke grupe. Zašto kažemo – kandidatima? Poslanička grupa se javlja kao instrument, koja predlaže nekoga za člana ili zamenika prema određenoj kvoti koja pripada poslaničkim grupama. Mandat RIK-a traje četiri godine. Član 30. Zakona o izboru narodnih poslanika. Onaj zakon o kom se govori u članu 102. stav 2. Ustava Republike Srbije, upravo je ovaj zakon o izboru narodnih poslanika. Zakon o izboru narodnih poslanika iz 2000. godine bi, verovatno, morao da se menja i usaglašava s novim ustavom, ali kada se to ne uradi, onda, po Ustavnom zakonu, imamo jedan period kada se primenjuju postojeći propisi, do njihovog usaglašavanja. Po tom osnovu, i dalje je u primeni Zakon o izboru narodnih poslanika. Zašto? Zato što nijeusaglašen s Ustavom Republike Srbije i zato što nije donet novi zakon. Po tom zakonu o izboru narodnih poslanika iz 2000. godine, on je pretrpeo jednu izmenu, vrše se i izbori i po tom zakonu su i 15. maja bili izbori. Znači, 5. decembra su predsednici poslaničkih grupa u Narodnu skupštinu Republike Srbije dostavili predloge i na bazi tih predloga je izvršen izbor. Ako uzmemo u obzir 5. 12. 2007. godine i rok od četiri godine, ovo nije hitno da se menja, ali su poslaničke grupe zaključile da je došlo do nekih promena i da treba promeniti sastav Republičke izborne komisije. Tu se slažemo, gospođo Nado. Znači, ako neko ima neki problem sa postojećim sastavom, neka pita svog predsednika poslaničke grupe u to vreme, decembra 2007. godine, koga je on predložio, zašto je predložio i kako je predložio. Tu smo završili s istorijom. Sada se vraćamo na nešto što je surova realnost. Surova realnost jeste član 33. stav 1. Zakona o izboru narodnih poslanika, gde se kaže da Narodna skupština bira, ali istovremeno se kaže – na predlog poslaničkih grupa. Moram da kažem, pošto sam dugo bio u tim komisijama, od 2000. godine, Vjerica je bila naovamo, potpuno se promenio oblik nadležnosti i način rada te komisije. Nekada su komisije bile glasačke mašine. Po zakonu iz 2000. godine, svi članovi, zamenici itd., postali su na neki način radnici. Zašto? Jer su koordinatori na terenu, overavaju biračke spiskove, nose materijale, donose zapisnike i tako dalje. Sada da ne širim temu. Svi prigovori koji se tiču pojedinih kandidata mogu da se stave povodom predloga svih poslaničkih grupa u Narodnoj skupštini. Ja neću da stavljam prigovore povodom predloga drugih poslaničkih grupa. U nastavku ću samo da pričam o tome da je, prema toj proporciji koja postoji, SRS-u onemogućeno da dostavi tri predloga. Neću da pričam ni o imenima, kako su došla ta tri imena ovde, koja nemaju veze sa SRS-om kao predlagačem. Iza ta tri imena ne stoji SRS, on ih nije predložio. Šta se dešava?
Molim narodne poslanike da ne dobacuju i ne ometaju govornika. Narodni poslaniče, nije pitanje da li vama smeta, nego je pitanje da li krši Poslovnik Narodne skupštine.
O čemu se radi? Radi se o tome što treba da se poštuje ta proporcija unutar poslaničkih grupa. Samo da vas podsetim na nešto što je stav vaš, kao vladajuće većine. Postoji u stenogramu. Ja sam to više puta potencirao s ove govornice i pre dva-tri dana je to više puta ponovljeno s one tamo govornice – da je nemoguća situacija da jedna politička stranka koja je učestvovala na izborima, osvojila određeni broj mandata, da njeni poslanici, koji pripadaju jednoj političkoj stranci, budu u dve, tri ili četiri poslaničke grupe. Odredba našeg poslovnika o poslaničkim grupama govori da je poslanička grupa sredstvo kanalisanja rada, ali ne i institucija, nije subjekat. Imamo na nekoliko mesta u Poslovniku i u nekim zakonima gde se poslanička grupa može javiti kao predlagač nečega, do nekog odbora, kod izbora Saveta Narodne banke, da ne ređam dalje. Mi smo imali skoro situaciju da treba u Revizorskoj instituciji da se menja član, pošto je jedan čovek podneo ostavku, treba da dođe neko drugi, pa je jedna poslanička grupa našla za shodno da predloži kandidata. Biće na Skupštini, raspravljaće se o tome i tako dalje. Poslanička grupa nije institucija. Nema ni svojstvo pravnog lica. Ona je instrument kako će da se izrazi neka srazmera u pogledu broja poslanika iz iste političke stranke. Tamo gde politička stranka nema pet poslanika, što je minimum, dozvoljava se odgovarajuća fuzija. Prošli put sam vam rekao, bilo je u našoj praksi nekih izuzetaka, saglasno, dogovorno. U prošlom sazivu, stranka gospodina Čanka nije imala pet, nego je imala četiri poslanika, pa je iz jedne političke stranke jedan prešao i postao član te poslaničke grupe, da bi, po osnovu pripadnosti toj poslaničkoj grupi, ta poslanička grupa od pet dobila elementarno pravo da ima svog predstavnika povodom tačaka dnevnog reda, da on može 20 minuta da priča, da ima odgovarajuću srazmeru prema onoj minutaži od pet sati itd. Poslanička grupa je tehničko sredstvo. Ništa više van toga. Doveli ste nas u situaciju da se pojavljuju tri imena, kao predložena, i iza tih predloga ne stoji Poslanička grupa SRS-a, ili, kako gospođa Čomić kaže – poslanička grupa, politička stranka koja je zastupljena, pošto je to po njoj isto. Iza tih imena ne stoji SRS. To je problem. To je produženi problem onog prvog problema, onog nultog problema, koji se ne priznaje, a ovo je institucija sistema. Imali ste prilike da čujete, naš poslanik Milan je čitao, napravio je neku retrospektivu šta se sve dešavalo ranije, kakva je praksa povodom tih mandata. Imali ste situaciju kada je bio veliki DOS, pa kada je bilo veliko proterivanje. Imali ste situaciju kada je bio G17 plus. Stranka je aktivirala ostavke dva poslanika. Administrativni odbor je to prihvatio. Povela se velika rasprava. Ta dva bivša poslanika su vodila postupak pred Ustavnim sudom. To je put. Politička stranka kao podnosilac izborne liste nema subjektivitet. Ne može da pokrene postupak pred Ustavnim sudom. U ovakvim stvarima bi se postupak pokrenuo ustavnom žalbom. SRS ne može da kaže da je povređeno pojedinačno pravo. Pojedinac bi mogao da pokrene postupak pred Ustavnim sudom, ukoliko smatra da mu je nezakonito prestao mandat. To je ta podvala koja se uporno plasira ovde. Sve ćemo da objavimo, nema nikakvih problema, mislim da je i druga knjiga izašla, još dve su u štampi, ovo povodom mandata će, takođe, biti u knjizi. Nikakvih problema nema. Žigošemo sve za istoriju, da ostane zabeleženo kako se ko ponašao, šta je ko radio, kako je šta primenjivao. Prosto se plašim, ako ovaj stil rada postane demokratski standard, da li mi sutra, ako budemo na vlasti, imamo prava da menjamo vaše standarde? Ne delim to vaše razmišljanje, te vaše vrednosti, kako vi to kažete, i Bodrum, i Solun itd. Ovo mi mnogo liči na Bodrum i Solun. Formalno-pravno, nije napisano u Bodrumu i Solunu, nego je pisano preko puta, kod Nikite Rakića. Ako to postane tekovina demokratije, ako to postane obrazac ponašanja, ako to postane merilo vrednosti, kako biste vi sutra to osporavali nekome ko ga primenjuje? Kaže – izvinite, molim vas, pa u vaše vreme je tako bilo, zašto bismo sada to menjali? Ne može. Jednostavno ne ide. Ovo je u sukobu sa prirodom. U velikom je sukobu.Počeli smo sa 78 mandata. Sve vreme moramo da imamo 78 mandata. Kada prestane ovaj saziv, moramo da izađemo sa 78 mandata. Demokratska stranka ima toliko. Možete da želite organizaciju po nazivu izborne liste. To je vaša volja, ali ne sme niko da je okrnji. Nemamo Gonzalesa. Nemamo Gonzalesa da, kada bismo ga pozvali da dođe, preti ovde, da zavrće ruke i da kaže – biće bombardovanja ukoliko se ne poštuje itd. Jedna šamarčina je došla iz Saveta Evrope. Oni na papiru vode jednog čoveka da je član SRS-a. Imali ste prilike mesecima da čujete kako je to njemu odvratno. Ne želi da bude član SRS-a. Što ga terate? Što ih terate da budu naši, kad nisu? Ne žele. Pojavio se virtuelni novac u Americi. Ovde se pojavilo virtuelno stanje. Kako možete, recimo, Srđana Milivojevića da naterate da bude član neke druge poslaničke grupe? Ne želi čovek. Može da se naljuti na vas, da pređe kod drugih i da odnese svoj mandat. Šta ćete da radite? Bez veze sam uzeo ime, zato što Srećko neće da se naljuti. Bilo koje drugo ime da uzmem, šta ćete da uradite? Imate problem. Nemate rešenje. Ako pokušavate da ga rešavate u skladu sa zakonom, podsetićemo vas kako ste to rešavali. Još jedna stvar, pošto se ovo bliži kraju, morate da shvatite jedno. Najveći dokaz u nekom postupku jeste priznanje. Ako čovek prizna ono što je uradio, ne izvode se dalje neki dokazi. Imamo situaciju od septembra, da je s ove govornice i u raznim intervjuima na televiziji, novinama itd., jedan čovek rekao – svi su potpisali ostavke, izjave. To se nalazi kod mene. Neće oni meni da mrdaju tamo, da prelaze iz poslaničke grupe u poslaničku grupu. Pošto taj puč nije uspeo, onda kaže – izvinjavam se. To jeste kod mene, ali sam izgubio. Nesporno je, gospođo Nado, da ostavke i izjave postoje. Nesporno je da taj pojedinac ne želi da omogući da se to aktivira. To ima svoju dimenziju u vidu optužnog predloga pred Četvrtim opštinskim sudom. Dostavio sam vam dokumentaciju ovde, pre mesec i po dana, u jednoj raspravi, pa sam rekao – izvolite. Slušao sam vas šta ste rekli i postupili smo kako ste rekli. To ima neku svoju dimenziju, ali morate da shvatite jednu stvar, ako neko iz Administrativnog odbora, prilikom razmatranja ovog zahteva za prestanak tri mandata, postavi pitanje, vrlo rado bi ga uradili, al ga nema papir. Papir, faktički, postoji. On se nalazi u tom priznanju. Imam ga, kod mene je, izgubio sam ga, ne dam ga. Čuli ste pre nekoliko dana šta će da se desi sa mandatom Todorovića, Vjerice, Krasića, Nataše, Gordane ukoliko se sada pojave ostavke i izjave. Odmah da vam kažem, i za to postoji rešenje. U 328. članu Krivičnog zakonika Republike Srbije postoji stav 2, koji kaže – kažnjava se i za pokušaj. Neka se pojavi to, on je dokazao pokušaj. Država se drži. Skupština se drži. Rad zakonodavnog tela se dovodi u pitanje. Zbog čega? Zato što će američki, engleski ambasador, predstavnik OEBS-a kod koga je išao neko da kuka, da gazi vas iz DS-a zbog ovih mandata. Ne vas, Nado. Kad kažem – DS, nemojte da mislite da ste to vi, nisam ni ja moja stranka, niste vi, nego institucija. Dobijate pretnje iz inostranstva, tih faktora. Znate i sami kako je formirana Vlada – malo tajkuni, malo ambasadori iz inostranstva, da se zakuva, da se zamuva. Ovima iz inostranstva ne odgovara ukrupnjavanje političke scene u Srbiji, nego razbijanje, da bude kapilarna, da na sledećim izborima ova stranka ima pet-šest mandata, deset-dvanaest mandata, zavisi koliko procenti iskažu, ova dvadesetak, ova tridesetak. Onda oni mešetare, da Srbija ne izađe iz ovog gliba. Ne želimo da Srbija bude u glibu. (Predsedavajuća: 17 minuta, narodni poslaniče, vreme na raspolaganju Poslaničkoj grupi je iskorišćeno.) Samo još jedna rečenica, gospođo Čomić, znam da nećete da se uvredite. Svi iz SRS-a moramo da se borimo za naših 78 mandata, svakodnevno, na svakom mestu i povodom svake tačke dnevnog reda.
Pošto na listama poslaničkih grupa više nema prijavljenih za reč, pitam da li žele reč predsednici, odnosno predstavnici poslaničkih grupa, ili još neko ko nije iskoristio svoje pravo iz člana 93. Poslovnika Narodne skupštine? (Ne) Zaključujem jedinstven pretres o Predlogu odluke, a pošto smo obavili jedinstven pretres, Narodna skupština će u danu za glasanje odlučivati o podnetom amandmanu i o Predlogu odluke u celini. Prelazimo na 3. tačku dnevnog reda – PREDLOG ODLUKE O IZMENAMA ODLUKE O IZBORU ČLANOVA ODBORA NARODNE SKUPŠTINE REPUBLIKE SRBIJE Primili ste Predlog odluke koji je podnela Poslanička grupa G17 plus. Podsećam vas da, prema članu 160. stav 3, a shodno članu 94. Poslovnika Narodne skupštine, ukupno vreme rasprave za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Pošto ukupno vreme rasprave za poslaničke grupe iznosi pet časova, konstatujem da je vreme rasprave, po poslaničkim grupama, sledeće: Poslanička grupa Za evropsku Srbiju – jedan sat, 33 minuta i 36 sekundi; Poslanička grupa SRS – jedan sat, osam minuta i 24 sekunde; Poslanička grupa G17 plus – 28 minuta i 48 sekundi; Poslanička grupa DSS - Vojislav Koštunica – 25 minuta i 12 sekundi; Poslanička grupa "Napred Srbijo" – 25 minuta i 12 sekundi; Poslanička grupa SPS - JS – 18 minuta; Poslanička grupa LDP – 14 minuta i 24 sekundi; Poslanička grupa Nova Srbija – 10 minuta i 48 sekundi; Poslanička grupa manjina – osam minuta i 24 sekunde i Poslanička grupa PUPS – šest minuta. Molim poslaničke grupe da podnesu prijave za reč, s redosledom narodnih poslanika, ako to već nisu učinile. Saglasno članu 160. stav 2. Poslovnika Narodne skupštine, otvaram jedinstven pretres o Predlogu odluke. Da li predstavnik predlagača, narodna poslanika Suzana Grubješić, predsednik Poslaničke grupe G17 plus, želi reč? (Ne) Da li predsednici, odnosno predstavnici poslaničkih grupa žele reč? (Ne) Pošto nisu dostavljene liste poslaničkih grupa po prijavama za reč, pitam da li žele reč predsednici, predstavnici ili neko ko nije iskoristio svoje pravo iz člana 93. Poslovnika? (Ne) Pre nego što zaključim jedinstven pretres o Predlogu odluke, da li predstavnica predlagača želi reč po članu 142. Poslovnika? (Ne) Zaključujem jedinstven pretres o Predlogu odluke. Pošto smo obavili jedinstveni pretres, Narodna skupština će u danu za glasanje odlučivati o Predlogu odluke. Pošto je Narodna skupština završila raspravu o tački dnevnog reda ove sednice, saglasno članu 85. stav 3. Poslovnika Narodne skupštine, određuje ponedeljak, 2. februar 2009. godine, početak u 11 časova, kao dan za glasanje o tačkama dnevnog reda Trećeg vanrednog zasedanja Narodne skupštine Republike Srbije u 2009. godini. Hvala vam.